02021H2279 — MT — 30.12.2021 — 000.001

Dan it-test hu maħsub purament bħala għodda ta’ dokumentazzjoni u m’għandu l-ebda effett legali. L-istituzzjonijiet tal-Unjoni m'għandhom l-ebda responsabbiltà għall-kontenut tiegħu. Il-verżjonijiet awtentiċi tal-atti rilevanti, inklużi l-preamboli tagħhom, huma dawk ippubblikati fil-Ġurnal Uffiċjali tal-Unjoni Ewropea u disponibbli f’EUR-Lex. Dawk it-testi uffiċjali huma aċċessibbli direttament permezz tal-links inkorporati f’dan id-dokument





Ikkoreġut bi:









▼B

▼C1

RAKKOMANDAZZJONI TAL-KUMMISSJONI (UE) 2021/2279

tal-15 ta’ Diċembru 2021

dwar l-użu tal-metodi tal-Impronta Ambjentali għall-kejl u l-komunikazzjoni tal-prestazzjoni ambjentali taċ-ċiklu tal-ħajja ta’ prodotti u ta’ organizzazzjonijiet







1. L-GĦAN U L-KAMP TA’ APPLIKAZZJONI

1.1. Din ir-Rakkomandazzjoni tippromwovi l-użu tal-metodi tal-Impronta Ambjentali fil-politiki u fl-iskemi rilevanti relatati mal-kejl u/jew mal-komunikazzjoni tal-prestazzjoni ambjentali taċ-ċiklu tal-ħajja ta’ kull tip ta’ prodotti, inkluż kemm oġġetti u kif ukoll servizzi, u tal-organizzazzjonijiet.

1.2. Din ir-Rakkomandazzjoni hija indirizzata lill-Istati Membri u lill-organizzazzjonijiet privati u pubbliċi li jkejlu jew li għandhom l-intenzjoni li jkejlu l-prestazzjoni ambjentali taċ-ċiklu tal-ħajja tal-prodott jew tal-organizzazzjoni tagħhom, u/jew li jikkomunikaw, jew għandhom l-intenzjoni li jikkomunikaw informazzjoni dwar il-prestazzjoni ambjentali taċ-ċiklu tal-ħajja lil kwalunkwe parti kkonċernata privata, pubblika jew tas-soċjetà ċivili fl-UE.

1.3. Din ir-Rakkomandazzjoni ma tapplikax għall-implimentazzjoni tal-leġiżlazzjoni obbligatorja tal-UE li tipprevedi metodoloġija speċifika għall-kalkolu tal-prestazzjoni ambjentali taċ-ċiklu tal-ħajja tal-prodotti jew tal-organizzazzjonijiet. Madankollu, din ir-Rakkomandazzjoni tista’ ssir referenza għaliha mil-leġiżlazzjoni jew mill-politika tal-UE bħala metodu għall-kalkolu tal-prestazzjoni ambjentali taċ-ċiklu tal-ħajja tal-prodotti jew tal-organizzazzjonijiet.

2. DEFINIZZJONIJIET

Għall-għanijiet ta’ din ir-Rakkomandazzjoni, japplikaw id-definizzjonijiet li ġejjin:

(a) Il-metodu tal-Impronta Ambjentali tal-Prodotti (minn hawn ’il quddiem il-PEF): metodu ġenerali biex jitkejjel u jiġi kkomunikat l-impatt ambjentali potenzjali ta’ prodott tul iċ-ċiklu tal-ħajja kif stabbilit fl-Anness I.

(b) Il-metodu tal-Impronta Ambjentali tal-Organizzazzjonijiet (minn hawn ’il quddiem l-“OEF”): metodu ġenerali biex jitkejjel u jiġi kkomunikat l-impatt ambjentali potenzjali ta’ organizzazzjoni tul iċ-ċiklu tal-ħajja kif stabbilit fl-Anness III.

(c) L-Impronta Ambjentali tal-Prodotti: riżultat ta’ studju dwar l-Impronta Ambjentali tal-Prodotti bbażat fuq il-metodu tal-Impronta Ambjentali tal-Prodotti.

(d) L-Impronta Ambjentali tal-Organizzazzjonijiet: riżultat ta’ studju dwar l-Impronta Ambjentali tal-Organizzazzjonijiet ibbażat fuq il-metodu tal-Impronta Ambjentali tal-Organizzazzjonijiet.

(e) Ir-Regoli tal-Kategorija Marbutin mal-Impronta Ambjentali tal-Prodotti (minn hawn ’il quddiem il-“PEFCRs”): Regoli speċifiċi għall-kategorija tal-prodotti, ibbażati fuq iċ-ċiklu tal-ħajja, li jikkumplimentaw il-gwida metodoloġika ġenerali għall-istudji dwar il-PEF billi joffru iktar speċifikazzjonijiet fil-livell ta’ kategorija speċifika ta’ prodotti. Jekk teżisti PEFCR, din jenħtieġ li tintuża għall-kalkolu tal-impronta ambjentali ta’ prodott li jappartjeni għal dik il-kategorija tal-prodotti.

(f) Ir-Regoli Settorjali Marbutin mal-Impronta Ambjentali tal-Organizzazzjonijiet (minn hawn ’il quddiem l-“OEFSRs”): Regoli speċifiċi għas-settur, ibbażati fuq iċ-ċiklu tal-ħajja, li jikkumplimentaw il-gwida metodoloġika ġenerali għall-istudji dwar l-OEF billi joffru iktar speċifikazzjonijiet fil-livell ta’ settur speċifiku. Jekk teżisti OEFSR, din jenħtieġ li tintuża għall-kalkolu tal-impronta ambjentali ta’ organizzazzjoni li tappartjeni għas-settur.

(g) Il-prestazzjoni ambjentali tul iċ-ċiklu tal-ħajja: kejl kwantifikat tal-impatti ambjentali potenzjali fli jqis l-istadji rilevanti kollha taċ-ċiklu tal-ħajja ta’ prodott jew ta’ organizzazzjoni, minn perspettiva tal-katina tal-provvista.

(h) Il-komunikazzjoni tal-prestazzjoni ambjentali tul iċ-ċiklu tal-ħajja: kwalunkwe divulgazzjoni ta’ informazzjoni dwar il-prestazzjoni ambjentali taċ-ċiklu tal-ħajja, inkluż lil sħab fin-negozju, investituri, korpi pubbliċi jew konsumaturi.

(i) Organizzazzjoni: kumpanija, korporazzjoni, ditta, intrapriża, awtorità jew istituzzjoni, jew parti jew kombinament tagħhom, kemm jekk inkorporata kif ukoll jekk le, pubblika jew privata, li għandha l-funzjonijiet u l-amministrazzjonijiet tagħha stess.

(j) Skema: inizjattiva b’għanijiet ta’ profitt jew mhux għall-profitt meħuda minn kumpaniji privati jew assoċjazzjoni tagħhom, minn sħubija pubblika-privata, minn organizzazzjonijiet governattivi jew mhux governattivi, li tirrikjedi l-kejl jew il-komunikazzjoni tal-prestazzjoni ambjentali taċ-ċiklu tal-ħajja.

(k) Assoċjazzjoni industrijali: organizzazzjoni li tirrappreżenta kumpaniji privati li huma membri tal-organizzazzjoni jew kumpaniji privati li jappartjenu għal settur fil-livell lokali, reġjonali, nazzjonali jew internazzjonali.

(l) Il-komunità finanzjarja: l-atturi kollha li jipprovdu s-servizzi finanzjarji (inkluż l-pariri finanzjarji), inklużi l-banek, l-investituri u l-kumpaniji tal-assigurazzjoni.

3. L-UŻU TAL-METODI PEF U OEF FIL-POLITIKI TAL-ISTATI MEMBRI

L-Istati Membri jenħtieġ li:

3.1. Jużaw il-metodu PEF jew il-metodu OEF u l-PEFCRs u l-OEFSRs relatati f’politiki volontarji li jinvolvu l-kejl jew il-komunikazzjoni tal-prestazzjoni ambjentali taċ-ċiklu tal-ħajja ta’ prodotti jew organizzazzjonijiet, skont kif ikun xieraq, waqt li jiżguraw li tali politiki ma joħolqux ostakli għall-moviment liberu tal-prodotti fl-UE.

3.2. Jikkunsidraw l-informazzjoni jew l-asserzjonijiet dwar il-prestazzjoni ambjentali taċ-ċiklu tal-ħajja bbażati fuq l-użu tal-metodu PEF jew tal-metodu OEF u l-PEFCRs u l-OEFSRs relatati skont kif ikun validu fl-iskemi nazzjonali rilevanti li jinvolvu l-kejl jew il-komunikazzjoni tal-prestazzjoni ambjentali taċ-ċiklu tal-ħajja ta’ prodotti jew ta’ organizzazzjonijiet.

3.3. Jagħmlu l-isforzi biex iżidu d-disponibbiltà tad-data dwar iċ-ċiklu tal-ħajja ta’ kwalità għolja billi jistabbilixxu azzjonijiet biex jiżviluppaw, jirrieżaminaw u jagħmlu disponibbli bażijiet tad-data nazzjonali u jikkontribwixxu għall-popolament ta’ bażijiet tad-data pubbliċi eżistenti, abbażi tar-rekwiżiti għal settijiet tad-data konformi mal-Impronta Ambjentali. Il-koerenza bejnet is-settijiet tad-data differenti jenħtieġ li tkun żgurata.

3.4. Jikkontribwixxu għall-isforzi tal-Kummissjoni fil-qasam tad-disponibbiltà ta’ settijiet tad-data ta’ kwalità għolja konformi mal-Impronta Ambjentali.

3.5. Jipprovdu assistenza u għodod lill-SMEs biex jgħinuhom ikejlu, itejbu u jikkomunikaw il-prestazzjoni ambjentali taċ-ċiklu tal-ħajja tal-prodotti jew tal-organizzazzjonijiet tagħhom abbażi tal-metodu tal-PEF jew tal-OEF, tal-PEFCRs u tal-OEFSRs. Huma u jagħmlu dan, l-awtoritajiet jenħtieġ li jevitaw li jidduplikaw l-għodod eżistenti, fejn dawn ikunu adatti għall-iskop tagħhom.

3.6. Iħeġġu l-użu tal-metodu OEF u tal-OEFSRs relatati, fejn applikabbli, għall-kejl jew għall-komunikazzjoni tal-prestazzjoni ambjentali taċ-ċiklu tal-ħajja ta’ organizzazzjonijiet pubbliċi.

3.7. Jippromwovu u jappoġġaw l-użu tal-metodi PEF u OEF fil-livell internazzjonali, inkluż f’fora multilaterali jew fir-rigward ta’ skemi dwar il-kejl jew il-komunikazzjoni tal-prestazzjoni ambjentali taċ-ċiklu tal-ħajja. Huma u jagħmlu dan, jenħtieġ li l-awtoritajiet jikkunsidraw li jipprovdu assistenza u għodod lill-SMEs fil-pajjiżi sħab tal-UE għall-kejl u għat-titjib tal-prestazzjoni ambjentali taċ-ċiklu tal-ħajja ta’ kwalunkwe oġġett intermedju jew prodott nofsu lest li huma jipproduċu.

4. L-UŻU TAL-METODI PEF U OEF MINN KUMPANIJI U MINN ORGANIZZAZZJONIJIET PRIVATI OĦRAJN

Kumpaniji u organizzazzjonijiet privati oħrajn li jiddeċiedu li jkejlu jew li jikkomunikaw il-prestazzjoni ambjentali taċ-ċiklu tal-ħajja tal-prodotti jew tal-organizzazzjoni tagħhom jenħtieġ li:

4.1. Jużaw il-metodu PEF u l-metodu OEF u l-PEFCRs u l-OEFSRs relatati għall-kejl jew għall-komunikazzjoni tal-prestazzjoni ambjentali taċ-ċiklu tal-ħajja tal-prodotti jew tal-organizzazzjoni tagħhom.

4.2. Jikkontribwixxu għar-rieżami tal-bażijiet tad-data pubbliċi u jippopolawhom b’data ta’ kwalità għolja dwar iċ-ċiklu tal-ħajja f’konformità mar-rekwiżiti dwar is-settijiet tad-data konformi mal-Impronta Ambjentali. Jikkontribwixxu għall-isforzi tal-Kummissjoni fil-qasam tad-disponibbiltà ta’ settijiet tad-data ta’ kwalità għolja konformi mal-Impronta Ambjentali.

4.3. Jikkunsidraw li jipprovdu appoġġ lill-kumpaniji fil-ktajjen tal-provvista tagħhom, speċjalment lill-SMEs, biex jipprovdu informazzjoni bbażata fuq il-PEF u l-OEF jew il-PEFCRs u l-OEFSRs u biex itejbu l-prestazzjoni ambjentali taċ-ċiklu tal-ħajja tal-organizzazzjonijiet u tal-prodotti tagħhom.

L-assoċjazzjonijiet industrijali jenħtieġ li:

4.4. Jippromwovu l-użu tal-metodu PEF u tal-metodu OEF u l-PEFCRs u l-OEFSRs relatati fost il-membri tagħhom.

4.5. Jikkontribwixxu għar-rieżami tal-bażijiet tad-data pubbliċi u jippopolawhom b’data ta’ kwalità għolja dwar iċ-ċiklu tal-ħajja f’konformità mar-rekwiżiti dwar is-settijiet tad-data konformi mal-Impronta Ambjentali. Jikkontribwixxu għall-isforzi tal-Kummissjoni fil-qasam tad-disponibbiltà ta’ settijiet tad-data ta’ kwalità għolja konformi mal-Impronta Ambjentali.

4.6. Jipprovdu għodod ssimplifikati għall-kalkolu u għarfien espert biex jgħinu lill-membri SMEs ikejlu l-prestazzjoni ambjentali taċ-ċiklu tal-ħajja tal-prodotti jew tal-organizzazzjoni tagħhom abbażi tal-metodu PEF jew tal-metodu OEF u l-PEFCRs u l-OEFSRs relatati.

4.7. Jippromwovu u jappoġġaw l-użu tal-metodi PEF u OEF fil-livell internazzjonali, inkluż f’fora multilaterali jew f’rabta ma’ skemi dwar il-kejl jew il-komunikazzjoni tal-prestazzjoni ambjentali taċ-ċiklu tal-ħajja.

5. L-UŻU TAL-METODI PEF U OEF U TAL-PEFCRS U TAL-OEFSRS RELATATI FI SKEMI MARBUAT MAL-KEJL JEW MAL-KOMUNIKAZZJONI TAL-PRESTAZZJONI AMBJENTALI TAĊ-ĊIKLU TAL-ĦAJJA

5.1 L-iskemi relatati mal-kejl jew mal-komunikazzjoni tal-prestazzjoni ambjentali taċ-ċiklu tal-ħajja jenħtieġ li jużaw il-metodu PEF u l-metodu OEF u l-PEFCRs/OEFSRs relatati bħala metodu ta’ referenza għall-kejl jew għall-komunikazzjoni tal-prestazzjoni ambjentali taċ-ċiklu tal-ħajja tal-prodotti u tal-organizzazzjonijiet.

6. L-UŻU TAL-METODI PEF U OEF U TAL-PEFCRS/OEFSRS RELATATI MILL-KOMUNITÀ FINANZJARJA

Il-membri tal-komunità finanzjarja jenħtieġ li, jekk ikun xieraq:

6.1. Jippromwovu l-użu tal-informazzjoni dwar il-prestazzjoni ambjentali taċ-ċiklu tal-ħajja kkalkulata abbażi tal-metodu PEF jew il-metodu OEF u tal-PEFCRs u l-OEFSRs relatati fil-valutazzjoni tar-riskju finanzjarju relatat mal-prestazzjoni ambjentali taċ-ċiklu tal-ħajja.

6.2. Jippromwovu l-użu ta’ informazzjoni bbażata fuq studji dwar l-OEF fil-valutazzjoni tagħhom tal-livelli ta’ prestazzjoni għall-komponent ambjentali tal-indiċijiet tas-sostenibbiltà.

6.3. Jippromwovu u jappoġġaw l-użu tal-metodi PEF u OEF fil-livell internazzjonali, inkluż f’fora multilaterali jew f’rabta ma’ skemi dwar il-kejl jew il-komunikazzjoni tal-prestazzjoni ambjentali taċ-ċiklu tal-ħajja.

7. VERIFIKA

7.1. Jekk l-istudji dwar il-PEF u l-OEF jiġu ddivulgati lil partijiet terzi, l-istudji jenħtieġ li jiġu vverifikati f’konformità mar-rekwiżiti tal-metodi PEF u OEF u ma’ kwalunkwe indikazzjoni speċifika fil-PEFCRs u fl-OEFSRs.

8. IR-RAPPORTAR DWAR L-IMPLIMENTAZZJONI TAR-RAKKOMANDAZZJONI

8.1. L-Istati Membri huma mistednin jinformaw lill-Kummissjoni dwar l-azzjonijiet meħuda fid-dawl ta’ din ir-Rakkomandazzjoni fuq bażi annwali. L-ewwel provvediment ta’ informazzjoni jenħtieġ li jkun trażmess sena wara l-adozzjoni ta’ din ir-Rakkomandazzjoni. L-informazzjoni trażmessa jenħtieġ li tinkludi:

(a) kif il-metodu PEF u l-metodu OEF u l-PEFCRs/l-OEFSRs relatati jintużaw fl-inizjattivi ta’ politika;

(b) in-numru ta’ prodotti u organizzazzjonijiet koperti bl-inizjattiva;

(c) l-inċentivi relatati mal-prestazzjoni ambjentali taċ-ċiklu tal-ħajja;

(d) l-inizjattivi relatati mal-iżvilupp ta’ data ta’ kwalità għolja taċ-ċiklu tal-ħajja;

(e) l-assistenza pprovduta lill-SMEs fil-provvediment tal-informazzjoni ambjentali dwar iċ-ċiklu tal-ħajja u fit-titjib tal-prestazzjoni ambjentali taċ-ċiklu tal-ħajja tagħhom;

(f) il-problemi jew l-ostakli eventwali identifikati fl-użu tal-metodi.

9. IT-TĦASSIR TAR-RAKKOMANDAZZJONI PREĊEDENTI

Ir-Rakkomandazzjoni tal-Kummissjoni 2013/179/UE hija b’dan imħassra. Ir-referenzi għar-Rakkomandazzjoni mħassra għandhom jiġu interpretati bħala referenzi għal din ir-Rakkomandazzjoni.









ANNESS I.

Metodu tal-Impronta Ambjentali tal-Prodotti

Abbrevjazzjonijiet Definizzjonijiet Relazzjoni ma’ metodi u standards oħra 1. Regoli tal-Kategorija marbutin mal-Impronta Ambjentali tal-Prodott (PEFCRs) 1.1. Approċċ u eżempji għal applikazzjonijiet potenzjali 2. Konsiderazzjonijiet ġenerali għall-istudji dwar l-Impronta Ambjentali tal-Prodotti (PEF) 2.1. Kif għandu jintuża dan il-metodu 2.2. Prinċipji għall-istudji dwar l-Impronta Ambjentali tal-Prodotti 2.3. Fażijiet ta’ studju dwar l-Impronta Ambjentali tal-Prodotti 3. Definizzjoni tal-għan(ijiet) u l-ambitu tal-istudju dwar l-Impronta Ambjentali tal-Prodotti 3.1. Definizzjoni tal-għanijiet 3.2. Definizzjoni tal-ambitu 3.2.1 L-unità funzjonali u l-fluss ta’ referenza 3.2.2. Limitu tas-sistema 3.2.3. Kategoriji tal-impatt tal-Impronta Ambjentali 3.2.4. Informazzjoni addizzjonali li għandha tiġi inkluża fil-PEF 3.2.5. Suppożizzjonijiet/limitazzjonijiet 4. Inventarju taċ-ċiklu tal-ħajja 4.1. Stadju ta’ skrinjar 4.2 Stadji taċ-ċiklu tal-ħajja 4.2.1. Akkwist u pproċessar minn qabel tal-materja prima 4.2.2. Manifattura 4.2.3. Distribuzzjoni 4.2.4. Użu 4.2.5. Tmiem il-ħajja (inkluż l-irkupru u r-riċiklaġġ tal-prodott) 4.3 Nomenklatura għall-inventarju taċ-ċiklu tal-ħajja 4.4. Rekwiżiti tal-immudellar 4.4.1 Produzzjoni agrikola 4.4.2. Użu tal-elettriku 4.4.3. Trasport u loġistika 4.4.4. Oġġetti kapitali – infrastruttura u tagħmir 4.4.5. Ħżin fiċ-ċentru ta’ distribuzzjoni jew tal-bejgħ bl-imnut 4.4.6. Proċedura tal-kampjunar 4.4.7. Rekwiżiti tal-immudellar għall-istadju tal-użu 4.4.8. Immudellar tal-kontenut riċiklat u ta’ tmiem il-ħajja 4.4.9. Ħajja estiża tal-prodott 4.4.10 Emissjonijiet u assorbimenti ta’ gassijiet serra 4.4.11 Kumpensi 4.5 Trattament ta’ proċessi multifunzjonali 4.5.1 Allokazzjoni fit-trobbija tal-annimali 4.6 Rekwiżiti tal-ġbir tad-data u rekwiżiti tal-kwalità 4.6.1 Data speċifika għall-kumpanija 4.6.2 Data sekondarja 4.6.3 Settijiet tad-data li għandhom jintużaw 4.6.4 Limitu 4.6.5 Rekwiżiti tal-kwalità tad-data 5. Valutazzjoni tal-impatt tal-impronta ambjentali 5.1. Klassifikazzjoni u karatterizzazzjoni 5.1.1 Klassifikazzjoni 5.1.2 Karatterizzazzjoni 5.2. Normalizzazzjoni u ponderazzjoni 5.2.1 Normalizzazzjoni tar-riżultati tal-valutazzjoni tal-impatt tal-impronta ambjentali 5.2.2 Ponderazzjoni tar-riżultati tal-valutazzjoni tal-impatt tal-impronta ambjentali 6. Interpretazzjoni tar-riżultati tal-impronta ambjentali tal-prodotti 6.1. Introduzzjoni 6.2. Valutazzjoni tar-robustezza tal-mudell tal-impronta ambjentali tal-prodott 6.3. Identifikazzjoni tal-hotspots: il-kategoriji tal-impatt, l-istadji taċ-ċiklu tal-ħajja, il-proċessi u l-flussi elementari l-aktar rilevanti 6.3.1 Proċedura biex jiġu identifikati l-kategoriji tal-impatt l-aktar rilevanti 6.3.2 Proċedura biex jiġu identifikati l-istadji taċ-ċiklu tal-ħajja l-aktar rilevanti 6.3.3 Proċedura biex jiġu identifikati l-proċessi l-aktar rilevanti 6.3.4 Proċedura biex jiġu identifikati l-flussi elementari l-aktar rilevanti 6.3.5 Trattament ta’ numri negattivi 6.3.6 Sommarju tar-rekwiżiti 6.3.7 Eżempju 6.4. Konklużjonijiet u rakkomandazzjonijiet 7. Rapporti dwar l-impronta ambjentali tal-prodotti 7.1. Introduzzjoni 7.1.1. Sommarju 7.1.2. Sett tad-data aggregat konformi mal-EF 7.1.3. Rapport prinċipali 7.1.4. Dikjarazzjoni ta’ validazzjoni 7.1.5. Annessi 7.1.6. Rapport kunfidenzjali 8. Verifika u validazzjoni tal-istudji, ir-rapporti u l-mezzi ta’ komunikazzjoni tal-PEF 8.1. Definizzjoni tal-ambitu tal-verifika 8.2. Proċedura ta’ verifika 8.3. Verifikatur(i) 8.3.1. Rekwiżiti minimi għall-verifikatur(i) 8.3.2. Rwol tal-verifikatur ewlieni fit-tim ta’ verifika 8.4. Rekwiżiti ta’ verifika u ta’ validazzjoni 8.4.1 Rekwiżiti minimi għall-verifika u l-validazzjoni tal-istudju dwar il-PEF 8.4.2 Tekniki ta’ verifika u ta’ validazzjoni 8.4.3 Kunfidenzjalità tad-data 8.5 Outputs tal-proċess ta’ verifika/validazzjoni 8.5.1 Kontenut tar-rapport ta’ verifika u ta’ validazzjoni 8.5.2 Kontenut tad-dikjarazzjoni ta’ validazzjoni 8.5.3 Validità tar-rapport ta’ verifika u ta’ validazzjoni u tad-dikjarazzjoni ta’ validazzjoni Referenzi Lista ta’ illustrazzjonijiet Lista ta’ tabelli

Abbrevjazzjonijiet

ADEME Agence de l’Environnement et de la Maîtrise de l’Energie

AF fattur ta’ allokazzjoni

AR proporzjon ta’ allokazzjoni

B2B minn negozju għal negozju

B2C min-negozju għall-konsumatur

BoC lista tal-komponenti

BoM lista tal-materjali

BP l-aħjar prattika

BSI British Standards Institution

CF fattur ta’ karatterizzazzjoni

CFCs klorofluworokarburi

CFF Formula tal-Impronta Ċirkolari

KPA Klassifikazzjoni tal-Prodotti skont l-Attività

DC ċentru ta’ distribuzzjoni

DMI teħid ta’ materja niexfa

DNM Matriċi tal-Ħtiġijiet tad-Data

DQR Klassifikazzjoni tal-Kwalità tad-Data

EC Kummissjoni Ewropea

EF impronta ambjentali

IA impatt ambjentali

EMAS Skema ta’ Mmaniġġjar u Awditjar Ekoloġiċi

EMS Sistemi ta’ Ġestjoni Ambjentali

EoL tmiem tal-ħajja

EPD Dikjarazzjoni Ambjentali dwar il-Prodotti

FU unità funzjonali

GE konsum gross tal-enerġija

GHG gass serra

GR rappreżentattività ġeografika

GRI Inizjattiva ta’ Rapportar Globali

GWP potenzjal ta’ tisħin globali

ILCD Sistema Internazzjonali ta’ Referenza għad-Data dwar iċ-Ċiklu tal-Ħajja

ILCD-EL Sistema Internazzjonali ta’ Referenza għad-Data dwar iċ-Ċiklu tal-Ħajja – Livell ta’ Dħul

IPCC Grupp Intergovernattiv ta’ Esperti dwar it-Tibdil fil-Klima

ISIC standard internazzjonali ta’ klassifikazzjoni industrijali

ISO Organizzazzjoni Internazzjonali għall-Istandardizzazzjoni

IUCN Unjoni Internazzjonali għall-Konservazzjoni tan-Natura u tar-Riżorsi Naturali

JRC Ċentru Konġunt tar-Riċerka

LCA valutazzjoni taċ-ċiklu tal-ħajja

LCDN Network tad-Data dwar iċ-Ċiklu tal-Ħajja

LCI inventarju taċ-ċiklu tal-ħajja

LCIA valutazzjoni tal-impatt taċ-ċiklu tal-ħajja

LCT perspettiva taċ-ċiklu tal-ħajja

LT tul tal-ħajja

NACE Klassifikazzjoni Statistika tal-Attivitajiet Ekonomiċi fil-Komunità Ewropea

AMD ftehim ta’ kunfidenzjalità

NGO organizzazzjoni mhux governattiva

NMVOC komposti volatili organiċi mhux metaniċi

OEFSR regoli settorjali marbutin mal-impronta ambjentali tal-organizzazzjonijiet

P preċiżjoni

PAS speċifikazzjoni disponibbli għall-pubbliku

PCR regoli tal-kategorija tal-prodotti

PEF impronta ambjentali tal-prodotti

PEFCR regoli tal-kategorija marbutin mal-impronta ambjentali tal-prodott

PEF-RP Studju dwar il-PEF tal-prodott rappreżentattiv

RF fluss ta’ referenza

RP prodott rappreżentattiv

SB limitu tas-sistema

SMRS sistema ta’ kejl u rapportar tas-sostenibbiltà

SS studju ta’ sostenn

TeR rappreżentattività teknoloġika

TiR rappreżentattività marbuta mal-ħin

TS Segretarjat Tekniku

UNEP Programm tan-Nazzjonijiet Uniti għall-Ambjent

UUID Identifikatur Uniku Universali

WBCSD Kunsill Dinji tan-Negozji għall-Iżvilupp Sostenibbli

WRI Istitut Dinji tar-Riżorsi

Terminoloġija: għandu, jenħtieġ li, jista’

Dan l-Anness I juża terminoloġija preċiża biex jindika r-rekwiżiti, ir-rakkomandazzjonijiet u l-għażliet li l-kumpaniji jistgħu jagħżlu.

It-terminu “għandu” jindika dak li huwa meħtieġ biex studju dwar il-PEF ikun konformi ma’ dan il-metodu.

It-terminu “jenħtieġ li” jindika rakkomandazzjoni aktar milli rekwiżit. Kwalunkwe devjazzjoni minn rakkomandazzjoni li tinkludi l-verb “jenħtieġ” trid tiġi ġġustifikata mill-parti li tkun qed twettaq l-istudju u għandha tkun trasparenti.

It-terminu “jista’” jindika għażla li hija permissibbli

Definizzjonijiet

Data dwar l-attivitajiet - informazzjoni li hija assoċjata mal-proċessi waqt l-immudellar tal-Inventarji taċ-Ċiklu tal-Ħajja (LCI). Ir-riżultati aggregati tal-LCI tal-ktajjen tal-proċess, li jirrappreżentaw l-attivitajiet ta’ proċess, jiġu kull wieħed immultiplikat bid-data dwar l-attivitajiet korrispondenti ( 1 ) u mbagħad jiġu kkombinati biex tinkiseb l-impronta ambjentali assoċjata ma’ dak il-proċess.

Eżempji ta’ data dwar l-attivitajiet jinkludu l-kwantità ta’ kilowatt-sigħat ta’ elettriku użat, il-kwantità ta’ fjuwil użat, l-output ta’ proċess (eż. skart), l-għadd ta’ sigħat ta’ tagħmir li jitħaddem, id-distanza vvjaġġata, l-erja tal-art ta’ bini, eċċ.

Sinonimu ta’ “fluss mhux elementari”.

Aċidifikazzjoni – kategorija tal-impatt tal-EF li tindirizza l-impatti li ġejjin mis-sustanzi aċidifikanti fl-ambjent. L-emissjonijiet ta’ NOx, NH3 u SOx iwasslu għal rilaxxi ta’ joni tal-idroġenu (H+) meta l-gassijiet jiġu mineralizzati. Il-protoni jikkontribwixxu għall-aċidifikazzjoni tal-ħamrija u tal-ilma meta dawn jiġu rilaxxati f’żoni fejn il-kapaċità mewwieta tkun baxxa, u b’hekk iwasslu għat-tnaqqis tal-foresti u għall-aċidifikazzjoni tal-lagi.

Informazzjoni ambjentali addizzjonali – informazzjoni ambjentali barra mill-kategoriji tal-impatt tal-EF li tiġi kkalkulata u kkomunikata flimkien mar-riżultati tal-PEF.

Informazzjoni teknika addizzjonali – informazzjoni mhux ambjentali li tiġi kkalkulata u kkomunikata flimkien mar-riżultati tal-PEF.

Sett ta’ data aggregat - ċiklu tal-ħajja sħiħ jew parzjali ta’ sistema ta’ prodott li – minbarra l-flussi elementari (u possibbilment l-ammonti mhux rilevanti ta’ flussi ta’ skart u skart radjuattiv) – jelenka biss il-prodott(i) tal-proċess bħala fluss(i) ta’ referenza fil-lista tal-input/output, iżda l-ebda oġġett jew servizz ieħor.

Is-settijiet tad-data aggregati jissejħu wkoll settijiet tad-data tar-”riżultati tal-LCI”. Is-sett tad-data aggregat jista’ jkun ġie aggregat orizzontalment u/jew vertikalment.

Allokazzjoni – approċċ għas-soluzzjoni ta’ problemi marbutin mal-multifunzjonalità. Din tirreferi għat-“tqassim tal-flussi tal-input u tal-output ta’ proċess jew ta’ sistema ta’ prodotti bejn is-sistema tal-prodotti li dwarha jkun qed isir l-istudju u sistema oħra tal-prodotti jew diversi sistemi oħrajn tal-prodotti”.

Speċifika għall-applikazzjoni – aspett ġeneriku tal-applikazzjoni speċifika li fiha jintuża materjal. Pereżempju, ir-rata medja ta’ riċiklaġġ tal-PET fil-fliexken.

Attributtiv – immudellar bbażat fuq il-proċess maħsub biex jipprovdi rappreżentazzjoni statika tal-kundizzjonijiet medji, esklużi l-effetti medjati mis-suq.

Data Medja – medja ponderata għall-produzzjoni ta’ data speċifika.

Proċessi tal-isfond – tirreferi għal dawk il-proċessi fiċ-ċiklu tal-ħajja tal-prodott li għalihom ma huwa possibbli l-ebda aċċess dirett għall-informazzjoni. Pereżempju, il-biċċa l-kbira tal-proċessi taċ-ċiklu tal-ħajja upstream u ġeneralment il-proċessi kollha aktar downstream se jitqiesu bħala parti mill-proċessi tal-isfond.

Parametru referenzjarju – standard jew punt ta’ referenza li miegħu jista’ jsir kwalunkwe tqabbil. Fil-kuntest tal-PEF, it-terminu “parametru referenzjarju” jirreferi għall-prestazzjoni ambjentali medja tal-prodott rappreżentattiv mibjugħ fis-suq tal-UE.

Lista tal-materjali – lista tal-materjali jew l-istruttura tal-prodott (xi drabi l-lista tal-materjal, BOM jew lista assoċjata) hija lista tal-materja prima, is-subassemblaġġi, l-assemblaġġi intermedji, is-sottokomponenti, il-partijiet u l-kwantitajiet ta’ kull wieħed meħtieġa għall-manifattura tal-prodott fl-ambitu tal-istudju dwar il-PEF. F’xi setturi din hija ekwivalenti għal-lista tal-komponenti.

Minn negozju għal negozju (B2B) – tiddeskrivi tranżazzjonijiet bejn in-negozji, bħal bejn manifattur u bejjiegħ bl-ingrossa, jew bejn bejjiegħ bl-ingrossa u bejjiegħ bl-imnut.

Min-negozju għall-konsumaturi (B2C) – tiddeskrivi t-tranżazzjonijiet bejn in-negozji u l-konsumaturi, bħal bejn il-bejjiegħa bl-imnut u l-konsumaturi.

Karatterizzazzjoni – kalkolu tal-kobor tal-kontribut ta’ kull input/output ikklassifikat għall-kategoriji tal-impatt tal-EF rispettivi tagħhom, u l-aggregazzjoni tal-kontributi fi ħdan kull kategorija.

Dan jirrikjedi multiplikazzjoni lineari tad-data tal-inventarju bil-fatturi ta’ karatterizzazzjoni għal kull sustanza u kategorija tal-impatt tal-EF ta’ tħassib. Pereżempju, fir-rigward tal-kategorija tal-impatt tal-EF “tibdil fil-klima”, is-sustanza ta’ referenza hija s-CO2 u l-unità ta’ referenza hija l-ekwivalenti għal kg ta’ CO2.

Fattur ta’ karatterizzazzjoni – fattur derivat minn mudell ta’ karatterizzazzjoni li jiġi applikat biex jikkonverti riżultat tal-inventarju taċ-ċiklu tal-ħajja assenjat għall-unità komuni tal-indikatur tal-kategorija tal-impatt tal-EF.

Klassifikazzjoni – l-assenjazzjoni tal-inputs u l-outputs tal-materjali/tal-enerġija tabulati fl-inventarju taċ-ċiklu tal-ħajja għall-kategoriji tal-impatt tal-EF, skont il-potenzjal ta’ kull sustanza li tikkontribwixxi għal kull waħda mill-kategoriji tal-impatt tal-EF ikkunsidrati.

Tibdil fil-klima – kategorija tal-impatt tal-EF li tqis l-inputs u l-outputs kollha li jirriżultaw f’emissjonijiet ta’ gassijiet serra (GHG). Il-konsegwenzi jinkludu żieda fit-temperaturi globali medji u bidliet klimatiċi reġjonali f’daqqa.

Kofunzjoni - kwalunkwe waħda minn żewġ funzjonijiet jew aktar li jirriżultaw mill-istess proċess ta’ unità jew sistema ta’ prodotti.

Kummissjonant tal-istudju dwar l-EF - organizzazzjoni (jew grupp ta’ organizzazzjonijiet), bħal kumpanija kummerċjali jew organizzazzjoni mingħajr skop ta’ qligħ, li tiffinanzja l-istudju dwar l-EF f’konformità mal-metodu tal-PEF u l-PEFCR rilevanti, jekk disponibbli.

Data speċifika għall-kumpanija – tirreferi għad-data mkejla jew miġbura direttament minn faċilità waħda jew aktar (data speċifika għas-sit) li tkun rappreżentattiva għall-attivitajiet tal-kumpanija (kumpanija hija użata bħala sinonimu ta’ organizzazzjoni). Hija sinonima għal “data primarja”. Biex jiġi stabbilit il-livell ta’ rappreżentattività tista’ tiġi applikata proċedura ta’ kampjunar.

Sett tad-data speċifiku għall-kumpanija – jirreferi għal sett tad-data (diżaggregat jew aggregat) ikkompilat b’data speċifika għall-kumpanija. Fil-biċċa l-kbira tal-każijiet, id-data dwar l-attivitajiet tkun speċifika għall-kumpanija filwaqt li s-sottoproċessi sottostanti jkunu settijiet ta’ data derivati minn bażijiet tad-data tal-isfond.

Dikjarazzjoni komparattiva – asserzjoni ambjentali dwar is-superjorità jew l-ekwivalenza ta’ prodott wieħed kontra prodott kompetitur li jwettaq l-istess funzjoni (inkluż il-parametru referenzjarju tal-kategorija tal-prodott).

Tqabbil – tqabbil, li ma jinkludix dikjarazzjoni komparattiva, (grafiku jew mod ieħor) ta’ żewġ prodotti jew aktar abbażi tar-riżultati ta’ studju dwar il-PEF u PEFCRs ta’ sostenn.

Konsumatur – membru individwali tal-pubbliku ġenerali li jixtri jew juża oġġetti, proprjetà jew servizzi għal skopijiet privati.

Koprodott – kwalunkwe wieħed minn żewġ prodotti jew aktar li jirriżultaw mill-istess proċess ta’ unità jew sistema ta’ prodotti.

Mill-benniena sal-grada – katina parzjali tal-provvista ta’ prodott, mill-estrazzjoni tal-materja prima (il-benniena) sal-“grada” tal-manifattur. L-istadji tad-distribuzzjoni, tal-ħżin, tal-użu u ta’ tmiem il-ħajja tal-katina tal-provvista ma humiex inklużi.

Mill-benniena sal-qabar – iċ-ċiklu tal-ħajja ta’ prodott li jinkludi l-istadji tal-estrazzjoni tal-materja prima, l-ipproċessar, id-distribuzzjoni, il-ħżin, l-użu u r-rimi jew ir-riċiklaġġ. Jiġu kkunsidrati l-inputs u l-outputs rilevanti kollha għall-istadji kollha taċ-ċiklu tal-ħajja.

Rieżami kritiku – proċess maħsub biex jiżgura l-konsistenza bejn PEFCR u l-prinċipji u r-rekwiżiti tal-metodu tal-PEF.

Kwalità tad-data – il-karatteristiċi tad-data li għandhom x’jaqsmu mal-kapaċità tagħha li tissodisfa r-rekwiżiti ddikjarati. Il-kwalità tad-data tkopri diversi aspetti, bħar-rappreżentattività teknoloġika, ġeografika u marbuta mal-ħin, kif ukoll il-kompletezza u l-preċiżjoni tad-data tal-inventarju.

Klassifikazzjoni tal-kwalità tad-data - valutazzjoni semikwantitattiva tal-kriterji tal-kwalità ta’ sett tad-data, ibbażata fuq ir-rappreżentattività teknoloġika, ir-rappreżentattività ġeografika, ir-rappreżentattività marbuta mal-ħin, u l-preċiżjoni. Il-kwalità tad-data għandha titqies bħala l-kwalità tas-sett tad-data kif dokumentat.

Emissjonijiet posposti – emissjonijiet li jiġu rilaxxati maż-żmien, pereżempju permezz ta’ stadji ta’ użu fit-tul jew ta’ rimi finali, meta mqabblin ma’ emissjoni unika fil-mument “t”.

Flussi elementari diretti (imsejħin ukoll flussi elementari) – l-emissjonijiet kollha tal-output u l-użi tar-riżorsi tal-input li jirriżultaw direttament fil-kuntest ta’ proċess. Eżempji huma l-emissjonijiet minn proċess kimiku, jew l-emissjonijiet li jaħarbu minn bojler direttament fuq il-post.

Tibdil dirett fl-użu tal-art (dLUC) – it-trasformazzjoni minn tip ta’ użu tal-art għal tip ieħor, li jseħħ f’żona unika tal-art u li ma jwassalx għal bidla f’sistema oħra.

Attribwibbli direttament – tirreferi għal proċess, attività jew impatt li jseħħu fil-limitu definit tas-sistema.

Diżaggregazzjoni – il-proċess li jaqsam sett tad-data aggregat f’settijiet tad-data ta’ proċessi ta’ unità iżgħar (orizzontali jew vertikali). Id-diżaggregazzjoni tista’ tgħin biex id-data ssir aktar speċifika. Il-proċess ta’ diżaggregazzjoni jenħtieġ li qatt ma jikkomprometti jew jhedded li jikkomprometti l-kwalità u l-konsistenza tas-sett tad-data aggregat oriġinali.

Downstream – li jseħħ tul il-katina tal-provvista ta’ prodott wara l-punt ta’ riferiment.

Ekotossiċità, ilma ħelu – il-kategorija tal-impatt tal-EF li tindirizza l-impatti tossiċi fuq ekosistema, li jagħmlu ħsara lil speċijiet individwali u jibdlu l-istruttura u l-funzjoni tal-ekosistema. L-ekotossiċità hija r-riżultat ta’ varjetà ta’ mekkaniżmi tossikoloġiċi differenti kkawżati mir-rilaxx ta’ sustanzi b’effett dirett fuq is-saħħa tal-ekosistema.

Mezzi ta’ komunikazzjoni tal-EF – il-modi kollha possibbli li jistgħu jintużaw biex jiġu kkomunikati r-riżultati tal-istudju dwar l-EF lill-partijiet ikkonċernati (eż. tikketti, dikjarazzjonijiet ambjentali dwar il-prodotti, asserzjonijiet ekoloġiċi, siti web, infografika, eċċ.).

Sett tad-data konformi mal-EF – sett tad-data żviluppat f’konformità mar-rekwiżiti tal-EF, aġġornat regolarment mid-DĠ JRC ( 2 ).

Traċċar tal-elettriku ( 3 ) – il-proċess tal-assenjazzjoni tal-attributi tal-ġenerazzjoni tal-elettriku għall-konsum tal-elettriku.

Flussi elementari – fl-inventarju taċ-ċiklu tal-ħajja, il-flussi elementari jinkludu “materjal jew enerġija li jidħlu fis-sistema li tkun qed tiġi studjata, li jkunu ġew mill-ambjent mingħajr trasformazzjoni preċedenti mill-bniedem, jew materjal jew enerġija li joħorġu mis-sistema li tkun qed tiġi studjata, li jiġu rilaxxati fl-ambjent mingħajr trasformazzjoni sussegwenti mill-bniedem”.

Il-flussi elementari jinkludu, pereżempju, ir-riżorsi meħudin min-natura jew l-emissjonijiet fl-arja, fl-ilma jew fil-ħamrija li huma marbutin b’mod dirett mal-fatturi ta’ karatterizzazzjoni tal-kategoriji tal-impatt tal-EF.

Aspett ambjentali – element tal-attivitajiet jew tal-prodotti jew tas-servizzi ta’ organizzazzjoni li jinteraġixxi jew li jista’ jinteraġixxi mal-ambjent.

Valutazzjoni tal-impatt tal-impronta ambjentali (EF) – fażi tal-analiżi tal-PEF immirata lejn il-fehim u l-evalwazzjoni tal-kobor u s-sinifikanza tal-impatti ambjentali potenzjali għal sistema ta’ prodotti matul iċ-ċiklu tal-ħajja tal-prodott. Il-metodi ta’ valutazzjoni tal-impatt jipprovdu fatturi ta’ karatterizzazzjoni tal-impatt għall-flussi elementari, biex jiġi aggregat l-impatt sabiex jinkiseb għadd limitat ta’ indikaturi tal-punt tan-nofs.

Metodu ta’ valutazzjoni tal-impatt tal-impronta ambjentali (EF) – protokoll għall-konverżjoni tad-data tal-inventarju taċ-ċiklu tal-ħajja f’kontributi kwantitattivi għal impatt ambjentali ta’ tħassib.

Kategorija tal-impatt tal-impronta ambjentali (EF) – il-klassi tal-użu tar-riżorsi jew tal-impatt ambjentali li magħha tkun relatata d-data tal-inventarju taċ-ċiklu tal-ħajja.

Indikatur tal-kategorija tal-impatt tal-impronta ambjentali (EF) – rappreżentazzjoni kwantifikabbli ta’ kategorija tal-impatt tal-EF.

Impatt ambjentali – kwalunkwe bidla fl-ambjent, kemm jekk negattiva kif ukoll jekk ta’ benefiċċju, li tirriżulta kompletament jew parzjalment mill-attivitajiet, il-prodotti jew is-servizzi ta’ organizzazzjoni.

Mekkaniżmu ambjentali – sistema ta’ proċessi fiżiċi, kimiċi u bijoloġiċi għal kategorija partikolari tal-impatt tal-EF li torbot ir-riżultati tal-inventarju taċ-ċiklu tal-ħajja mal-indikaturi tal-kategorija tal-EF.

Ewtrofikazzjoni – kategorija tal-impatt tal-EF relatata man-nutrijenti (prinċipalment in-nitroġenu u l-fosforu) mill-punti ta’ skariku tad-drenaġġ u l-art agrikola fertilizzata li jaċċelleraw it-tkabbir tal-alka u veġetazzjoni oħra fl-ilma.

Id-degradazzjoni tal-materjal organiku tikkonsma l-ossiġnu, li jwassal għal nuqqas ta’ ossiġnu u, f’xi każijiet, għall-mewt tal-ħut. L-ewtrofikazzjoni tibdel il-kwantità ta’ sustanzi emessi f’kejl komuni, espress bħala l-ossiġnu meħtieġ għad-degradazzjoni tal-bijomassa mejta.

Biex jiġu vvalutati l-impatti minħabba l-ewtrofikazzjoni, jintużaw tliet kategoriji tal-impatt tal-EF: ewtrofikazzjoni, terrestri; ewtrofikazzjoni, ilma ħelu; ewtrofikazzjoni, baħar.

Komunikazzjoni esterna – komunikazzjoni lil kwalunkwe parti interessata għajr il-kummissjonant jew il-prattikant tal-istudju.

Data estrapolata – data minn proċess partikolari li tintuża biex tirrappreżenta proċess simili li għalih ma tkunx disponibbli data, bis-suppożizzjoni li din tkun raġonevolment rappreżentattiva.

Dijagramma sekwenzjali – rappreżentazzjoni skematika tal-flussi li jseħħu waqt stadju wieħed jew aktar tal-proċess fiċ-ċiklu tal-ħajja tal-prodott li jkun qed jiġi vvalutat.

Flussi elementari ewlenin - flussi elementari diretti (emissjonijiet u riżorsi) li għalihom ikun disponibbli l-aċċess għad-data primarja (jew għal informazzjoni speċifika għall-kumpanija).

Proċessi ewlenin – dawk il-proċessi fiċ-ċiklu tal-ħajja tal-prodott li għalihom ikun disponibbli aċċess dirett għall-informazzjoni. Pereżempju, is-sit tal-produttur u proċessi oħra mħaddma mill-produttur jew mill-kuntratturi tiegħu (eż. it-trasport tal-merkanzija, is-servizzi tal-uffiċċju prinċipali, eċċ.).

Unità funzjonali – tiddefinixxi l-aspetti kwalitattivi u kwantitattivi tal-funzjoni(jiet) u/jew tas-servizz(i) ipprovdut(i) mill-prodott li jkun qed jiġi evalwat. Id-definizzjoni ta’ unità funzjonali twieġeb il-mistoqsijiet “xiex?”, “kemm?”, “kemm hija tajba?”, u “għal kemm żmien?”.

Minn grada għall-oħra – katina tal-provvista parzjali tal-prodott li tinkludi biss il-proċessi mwettqa fuq prodott f’organizzazzjoni jew f’sit speċifiċi.

Mill-grada sal-qabar – katina tal-provvista parzjali ta’ prodott li tinkludi biss l-istadji tad-distribuzzjoni, tal-ħżin, tal-użu u tar-rimi jew tar-riċiklaġġ.

Potenzjal ta’ tisħin globali (GWP) – Indiċi li jkejjel il-furzar radjattiv ta’ massa ta’ unità ta’ sustanza partikolari akkumulata fuq perjodu ta’ żmien magħżul. Dan jiġi espress f’termini ta’ sustanza ta’ referenza (pereżempju, unitajiet ekwivalenti għas-CO2) u perjodu ta’ żmien speċifikat (eż. GWP 20, GWP 100, GWP 500 – għal 20, 100 u 500 sena rispettivament).

Billi jgħaqqad l-informazzjoni kemm dwar il-furzar radjattiv (il-fluss tal-enerġija kkawżat mill-emissjoni tas-sustanza) kif ukoll dwar iż-żmien li jibqa’ fl-atmosfera, il-GWP jagħti kejl tal-kapaċità ta’ sustanza li tinfluwenza t-temperatura medja globali tal-arja tal-wiċċ u għalhekk sussegwentement tinfluwenza diversi parametri klimatiċi u l-effetti tagħhom, bħall-frekwenza u l-intensità tal-maltempati, l-intensità tax-xita u l-frekwenza tal-għargħar, eċċ.

Medja orizzontali – l-azzjoni tal-aggregazzjoni ta’ diversi settijiet tad-data ta’ proċessi ta’ unità jew settijiet tad-data aggregati ta’ proċess li fihom kull wieħed jipprovdi l-istess fluss ta’ referenza, biex jinħoloq sett tad-data ta’ proċess ġdid.

Tossiċità fir-rigward tal-bniedem – effetti ta’ kanċer – kategorija tal-impatt tal-EF li tirrappreżenta l-effetti negattivi fuq is-saħħa tal-bniedem ikkawżati mit-teħid ta’ sustanzi tossiċi permezz tal-inalazzjoni tal-arja, l-inġestjoni tal-ikel/l-ilma, il-penetrazzjoni mill-ġilda – sa fejn dawn ikunu relatati mal-kanċer.

Tossiċità fir-rigward tal-bniedem - effetti mhux ta’ kanċer – kategorija tal-impatt tal-EF li tirrappreżenta l-effetti negattivi fuq is-saħħa fuq il-bniedem ikkawżati mit-teħid ta’ sustanzi tossiċi permezz tal-inalazzjoni tal-arja, l-inġestjoni tal-ikel/l-ilma, il-penetrazzjoni mill-ġilda – sakemm dawn ikunu relatati ma’ effetti mhux tal-kanċer li ma jkunux ikkawżati minn materja partikulata/inorganika respiratorja jew radjazzjoni jonizzanti.

Espert estern indipendenti – persuna kompetenti, mhux impjegat fi rwol full-time jew part-time mill-kummissjonant tal-istudju dwar l-EF jew mill-utent tal-metodu tal-EF, u mhux involut fid-definizzjoni tal-ambitu jew fit-twettiq tal-istudju dwar l-EF.

Tibdil indirett fl-użu tal-art (iLUC) – dan iseħħ meta domanda għal ċertu użu tal-art twassal għal bidliet, barra mil-limitu tas-sistema, jiġifieri f’tipi oħra ta’ użu tal-art. Dawn l-effetti indiretti jistgħu jiġu vvalutati prinċipalment permezz tal-immudellar ekonomiku tad-domanda għall-art jew permezz tal-immudellar tar-rilokazzjoni tal-attivitajiet fuq skala globali.

Flussi ta’ input – il-fluss ta’ prodott, materjal jew enerġija li jidħol fi proċess ta’ unità. Il-prodotti u l-materjali jinkludu l-materja prima, il-prodotti intermedji u l-koprodotti.

Prodott intermedju – output minn proċess ta’ unità li min-naħa tiegħu jkun input għal proċessi oħra ta’ unità li jeħtieġu aktar trasformazzjoni fi ħdan is-sistema. Prodott intermedju huwa prodott li jeħtieġ aktar ipproċessar qabel ma jkun jista’ jinbiegħ lill-konsumatur finali.

Radjazzjoni jonizzanti, effetti fuq is-saħħa tal-bniedem – kategorija tal-impatt tal-EF li tirrappreżenta l-effetti negattivi fuq is-saħħa tal-bniedem ikkawżati minn rilaxxi radjuattivi.

Użu tal-art – kategorija tal-impatt tal-EF relatata mal-użu (okkupazzjoni) u mal-konverżjoni (trasformazzjoni) tal-erja tal-art minn attivitajiet bħall-agrikoltura, il-forestrija, it-toroq, id-djar, l-estrazzjoni minerarja, eċċ.

L-okkupazzjoni tal-art tqis l-effetti tal-użu tal-art, l-ammont ta’ erja involuta u d-durata tal-okkupazzjoni tagħha (il-bidliet fil-kwalità tal-ħamrija mmultiplikati bl-erja u bid-durata). It-trasformazzjoni tal-art tqis il-firxa tal-bidliet fil-proprjetajiet tal-art u ż-żona affettwata (bidliet fil-kwalità tal-ħamrija mmultiplikati bl-erja).

Verifikatur ewlieni – persuna li tieħu sehem f’tim ta’ verifika b’responsabbiltajiet addizzjonali, meta mqabbla mal-verifikaturi l-oħra fit-tim.

Ċiklu tal-ħajja – l-istadji konsekuttivi u interkonnessi ta’ sistema ta’ prodotti, mill-akkwist tal-materja prima jew il-ġenerazzjoni minn riżorsi naturali sar-rimi finali.

Approċċ ibbażat fuq iċ-ċiklu tal-ħajja – dan iqis l-ispettru tal-flussi tar-riżorsi u l-interventi ambjentali assoċjati ma’ prodott mill-perspettiva tal-katina tal-provvista, inklużi l-istadji kollha mill-akkwist tal-materja prima sal-ipproċessar, id-distribuzzjoni, l-użu u l-proċessi ta’ tmiem il-ħajja, u l-impatti ambjentali rilevanti kollha relatati (minflok ma jiffoka fuq kwistjoni waħda).

Valutazzjoni taċ-ċiklu tal-ħajja (LCA) – il-kompilazzjoni u l-evalwazzjoni tal-inputs, tal-outputs u tal-impatti ambjentali potenzjali ta’ sistema ta’ prodotti matul iċ-ċiklu tal-ħajja tagħha.

Valutazzjoni tal-impatt taċ-ċiklu tal-ħajja (LCIA) – fażi tal-valutazzjoni taċ-ċiklu tal-ħajja li għandha l-għan li tifhem u tevalwa l-kobor u s-sinifikanza tal-impatti ambjentali potenzjali għal sistema matul iċ-ċiklu tal-ħajja.

Il-metodi tal-LCIA użati jipprovdu fatturi ta’ karatterizzazzjoni tal-impatt għall-flussi elementari biex jiġi aggregat l-impatt, biex jinkiseb għadd limitat ta’ indikaturi tal-punt tan-nofs u/jew tal-ħsara.

Inventarju taċ-ċiklu tal-ħajja (LCI) - is-sett ikkombinat ta’ skambji ta’ flussi elementari, ta’ skart u ta’ prodotti f’sett tad-data tal-LCI.

Sett tad-data tal-inventarju taċ-ċiklu tal-ħajja (LCI) - dokument jew fajl b’informazzjoni dwar iċ-ċiklu tal-ħajja ta’ prodott speċifikat jew referenza oħra (eż. sit, proċess), li jkopri metadata deskrittiva u inventarju kwantitattiv taċ-ċiklu tal-ħajja. Sett tad-data tal-LCI jista’ jkun sett tad-data ta’ proċess ta’ unità, parzjalment aggregat, jew sett tad-data aggregat.

Rata ta’ tagħbija – il-proporzjon tat-tagħbija reali meta mqabbel mat-tagħbija sħiħa jew mal-kapaċità kollha (pereżempju l-massa jew il-volum) li vettura ġġorr f’kull vjaġġ.

Speċifiku għall-materjal – aspett ġeneriku ta’ materjal. Pereżempju, ir-rata ta’ riċiklaġġ tal-polietilentereftalat (PET).

Multifunzjonalità – jekk proċess jew faċilità jipprovdu aktar minn funzjoni waħda, jiġifieri jwasslu diversi oġġetti u/jew servizzi (“koprodotti”), dawn ikunu “multifunzjonali”. F’dawn is-sitwazzjonijiet, l-inputs u l-emissjonijiet kollha marbuta mal-proċess se jinqasmu bejn il-prodott ta’ interess u l-koprodotti l-oħra, skont proċeduri ddikjarati b’mod ċar.

Flussi mhux elementari (jew kumplessi) – fl-inventarju taċ-ċiklu tal-ħajja, il-flussi mhux elementari jinkludu l-inputs (eż. l-elettriku, il-materjali, il-proċessi tat-trasport) u l-outputs (eż. skart, prodotti sekondarji) kollha f’sistema li jeħtieġu aktar sforzi ta’ mmudellar biex jiġu ttrasformati fi flussi elementari.

Sinonimu ta’ “data dwar l-attivitajiet”.

Normalizzazzjoni – wara l-istadju tal-karatterizzazzjoni, in-normalizzazzjoni hija l-istadju li fih ir-riżultati tal-valutazzjoni tal-impatt taċ-ċiklu tal-ħajja jiġu diviżi b’fatturi ta’ normalizzazzjoni li jirrappreżentaw l-inventarju ġenerali ta’ unità ta’ referenza (eż. pajjiż sħiħ jew ċittadin medju).

Ir-riżultati normalizzati tal-valutazzjoni tal-impatt taċ-ċiklu tal-ħajja jesprimu l-ishma relattivi tal-impatti tas-sistema analizzata, f’termini tal-kontribut totali għal kull kategorija tal-impatt għal kull unità ta’ referenza.

Il-wiri ħdejn xulxin tar-riżultati normalizzati tal-valutazzjoni tal-impatt taċ-ċiklu tal-ħajja għas-suġġetti differenti tal-impatt juri liema kategoriji tal-impatt ikunu affettwati l-aktar u l-anqas mis-sistema analizzata.

Ir-riżultati normalizzati tal-valutazzjoni tal-impatt taċ-ċiklu tal-ħajja jirriflettu biss il-kontribut tas-sistema analizzata għall-potenzjal totali tal-impatt, mhux is-severità/ir-rilevanza tal-impatt totali rispettiv. Ir-riżultati normalizzati huma mingħajr dimensjoni, iżda ma humiex addittivi.

Regoli Settorjali marbutin mal-Impronta Ambjentali tal-Organizzazzjoni (OEFSRs) - regoli speċifiċi għas-settur, ibbażati fuq iċ-ċiklu tal-ħajja li jikkomplementaw il-gwida metodoloġika ġenerali għall-istudji dwar l-OEF billi jipprovdu aktar speċifikazzjoni fil-livell ta’ settur speċifiku.

L-OEFSRs jgħinu biex l-istudju dwar l-OEF jiffoka fuq dawk l-aspetti u l-parametri li huma l-aktar importanti, u b’hekk jikkontribwixxu biex jiżdiedu r-rilevanza, ir-riproduċibbiltà u l-konsistenza tar-riżultati billi jitnaqqsu l-kostijiet, meta mqabbel ma’ studju bbażat fuq ir-rekwiżiti komprensivi tal-metodu tal-OEF. Huma biss l-OEFSRs żviluppati mill-Kummissjoni Ewropea jew f’kooperazzjoni magħha, jew adottati mill-Kummissjoni Ewropea jew bħala atti tal-UE, li huma rikonoxxuti bħala konformi ma’ dan il-metodu.

Flussi ta’ output – il-fluss ta’ prodott, materjal jew enerġija li joħroġ minn proċess ta’ unità. Il-prodotti u l-materjali jinkludu l-materja prima, il-prodotti intermedji, il-koprodotti u r-rilaxxi. Il-flussi tal-output huma kkunsidrati wkoll li jkopru l-flussi elementari.

Tnaqqis tal-ożonu – kategorija tal-impatt tal-EF li tqis id-degradazzjoni tal-ożonu stratosferiku minħabba l-emissjonijiet ta’ sustanzi li jnaqqsu s-saff tal-ożonu, pereżempju gassijiet b’ħajja twila li fihom il-kloru u l-bromu (eż. klorofluworokarburi (CFCs), idroklorofluworokarburi (HCFCs), aloni).

Sett tad-data parzjalment diżaggregat - sett tad-data b’LCI li fih flussi elementari u data dwar l-attivitajiet, u li jagħti sett tad-data tal-LCI aggregat sħiħ meta kkombinat mas-settijiet tad-data sottostanti komplementari tiegħu.

Sett tad-data parzjalment diżaggregat fil-livell-1 - sett tad-data parzjalment diżaggregat fil-livell-1 fih flussi elementari u data dwar l-attivitajiet għal livell wieħed ’l isfel fil-katina tal-provvista, filwaqt li s-settijiet tad-data sottostanti komplementari kollha huma fil-forma aggregata tagħhom.

Illustrazzjoni 1

Eżempju ta’ sett tad-data parzjalment diżaggregat fil-Livell-1

Materja partikolata – kategorija tal-impatt tal-EF li tqis l-effetti negattivi fuq is-saħħa tal-bniedem ikkawżati mill-emissjonijiet ta’ materja partikolata (PM) u l-prekursuri tagħha (NOx, SOx, NH3).

Studju ta’ sostenn għall-PEFCR – studju dwar il-PEF ibbażat fuq abbozz ta’ PEFCR. Dan jintuża biex jiġu kkonfermati d-deċiżjonijiet meħuda fl-abbozz ta’ PEFCR qabel ma tiġi rilaxxata l-PEFCR finali.

Profil tal-PEF – Ir-riżultati kwantifikati ta’ studju dwar il-PEF. Dan jinkludi l-kwantifikazzjoni tal-impatti għad-diversi kategoriji tal-impatt u l-informazzjoni ambjentali addizzjonali meqjusa neċessarja li tiġi rrapportata.

Rapport dwar il-PEF – Dokument li jiġbor fil-qosor ir-riżultati tal-istudju dwar il-PEF.

Studju dwar il-PEF tal-prodott rappreżentattiv (PEF-RP) – studju dwar il-PEF imwettaq fuq il-prodott(i) rappreżentattiv(i) u maħsub biex jidentifika l-aktar stadji rilevanti taċ-ċiklu tal-ħajja, il-proċessi, il-flussi elementari, il-kategoriji tal-impatt u kwalunkwe rekwiżit ewlieni ieħor meħtieġ biex jiġi definit il-parametru referenzjarju għall-kategorija/subkategoriji tal-prodott fl-ambitu tal-PEFCR.

Studju dwar il-PEF – terminu użat biex jiġu identifikati l-azzjonijiet kollha meħtieġa biex jiġu kkalkulati r-riżultati tal-PEF. Dan jinkludi l-immudellar, il-ġbir tad-data u l-analiżi tar-riżultati. Ir-riżultati tal-istudju dwar il-PEF huma l-bażi għall-abbozzar tar-rapporti dwar il-PEF.

Formazzjoni fotokimika tal-ożonu – kategorija tal-impatt tal-EF li tqis il-formazzjoni tal-ożonu fil-livell tal-art tat-troposfera kkawżata mill-ossidazzjoni fotokimika tal-komposti organiċi volatili (VOCs) u tal-monossidu tal-karbonju (CO) fil-preżenza tal-ossidi tan-nitroġenu (NOx) u tad-dawl tax-xemx.

Konċentrazzjonijiet għoljin ta’ ożonu troposferiku fil-livell tal-art jagħmlu ħsara lill-veġetazzjoni, lill-apparat respiratorju tal-bniedem u lill-materjali magħmulin mill-bniedem, billi jirreaġixxu mal-materjali organiċi.

Popolazzjoni - kwalunkwe aggregazzjoni finita jew infinita ta’ individwi, mhux neċessarjament animati, soġġetta għal studju statistiku.

Data primarja – data minn proċessi speċifiċi fi ħdan il-katina tal-provvista tal-utent tal-metodu tal-PEF jew tal-utent tal-PEFCR.

Tali data tista’ tieħu l-forma ta’ data dwar l-attivitajiet, jew ta’ flussi elementari ewlenin (inventarju taċ-ċiklu tal-ħajja). Id-data primarja hija speċifika għas-sit, speċifika għall-kumpanija (jekk ikun hemm diversi siti għall-istess prodott) jew speċifika għall-katina tal-provvista.

Id-data primarja tista’ tinkiseb permezz tal-qari tal-miters, ir-rekords tax-xiri, il-kontijiet tal-utilitajiet, il-mudelli tal-inġinerija, il-monitoraġġ dirett, il-bilanċi materjal/prodotti, l-istekjometrija, jew metodi oħra għall-kisba ta’ data minn proċessi speċifiċi fil-katina tal-valur tal-utent tal-metodu tal-PEF jew tal-utent tal-PEFCR.

F’dan il-metodu, id-data primarja hija sinonimu ta’ “data speċifika għall-kumpanija” jew ta’ “data speċifika għall-katina tal-provvista”.

Prodott – kwalunkwe oġġett jew servizz.

Kategorija ta’ prodotti – grupp ta’ prodotti (jew servizzi) li jistgħu jissodisfaw funzjonijiet ekwivalenti.

Regoli tal-kategorija ta’ prodotti (PCRs) – sett ta’ regoli, rekwiżiti u linji gwida speċifiċi għall-iżvilupp ta’ dikjarazzjonijiet ambjentali tat-Tip III għal kategorija waħda jew aktar ta’ prodotti.

Regoli tal-kategorija marbutin mal-impronta ambjentali tal-prodott (PEFCRs) – regoli speċifiċi għall-kategorija ta’ prodotti ibbażati fuq iċ-ċiklu tal-ħajja li jikkomplementaw il-gwida metodoloġika ġenerali għall-istudji dwar il-PEF billi jipprovdu aktar speċifikazzjoni għal kategorija speċifika ta’ prodotti.

Il-PEFCRs jgħinu biex l-istudju dwar il-PEF jiffoka fuq dawk l-aspetti u l-parametri li huma l-aktar importanti, u b’hekk jiżdiedu r-rilevanza, ir-riproduċibbiltà u l-konsistenza tar-riżultati billi jitnaqqsu l-kostijiet, meta mqabbel ma’ studju bbażat fuq ir-rekwiżiti komprensivi tal-metodu tal-PEF.

Huma biss il-PEFCRs żviluppati mill-Kummissjoni Ewropea jew f’kooperazzjoni magħha, jew adottati mill-Kummissjoni jew bħala atti tal-UE, li huma rikonoxxuti bħala konformi ma’ dan il-metodu.

Fluss ta’ prodotti – prodotti li jidħlu minn jew jitilqu lejn sistema ta’ prodotti oħra.

Sistema tal-prodott – ġabra ta’ proċessi tal-unità bi flussi elementari u tal-prodotti, li jwettqu funzjoni definita waħda jew aktar, li jimmudellaw iċ-ċiklu tal-ħajja ta’ prodott.

Materja prima – il-materjal primarju jew sekondarju użat għall-produzzjoni ta’ prodott.

Fluss ta’ referenza – kejl tal-outputs minn proċessi f’sistema ta’ prodotti partikolari li jkunu meħtieġa biex tiġi ssodisfata l-funzjoni espressa mill-unità funzjonali.

Rinnovazzjoni – il-proċess ta’ restawr tal-komponenti għal stat funzjonali u/jew sodisfaċenti meta mqabbel mal-ispeċifikazzjoni oriġinali (jipprovdu l-istess funzjoni), bl-użu ta’ metodi bħall-kisi mill-ġdid, żebgħa mill-ġdid, eċċ. Il-prodotti rinnovati jista’ jkun li jkunu ġew ittestjati u verifikati li jiffunzjonaw kif suppost.

Rilaxxi – l-emissjonijiet fl-arja u l-iskariki fl-ilma u fil-ħamrija.

Prodott rappreżentattiv (mudell) – dan jista’ jkun prodott reali jew virtwali (mhux eżistenti). Il-prodott virtwali jenħtieġ li jiġi kkalkulat abbażi tal-karatteristiċi medji ponderati għall-bejgħ fis-suq Ewropew għat-teknoloġiji/materjali eżistenti kollha koperti mill-kategorija jew is-subkategorija tal-prodott.

Jistgħu jintużaw settijiet oħra ta’ ponderazzjoni, jekk dan ikun iġġustifikat – pereżempju l-medja ponderata bbażata fuq il-massa (tunnellata ta’ materjal) jew il-medja ponderata bbażata fuq l-unitajiet tal-prodott (biċċiet).

Kampjun rappreżentattiv – kampjun rappreżentattiv fir-rigward ta’ varjabbli wieħed jew aktar huwa kampjun li fih id-distribuzzjoni ta’ dawn il-varjabbli tkun eżattament l-istess (jew simili) bħal fil-popolazzjoni li l-kampjun ikun subsett tagħha.

Użu tar-riżorsi, fossili – kategorija tal-impatt tal-EF li tindirizza l-użu ta’ riżorsi naturali fossili mhux rinnovabbli (eż. gass naturali, faħam, żejt).

Użu tar-riżorsi, minerali u metalli – kategorija tal-impatt tal-EF li tindirizza l-użu ta’ riżorsi naturali abijotiċi mhux rinnovabbli (minerali u metalli).

Rieżami – proċedura maħsuba biex tiżgura li l-proċess tal-iżvilupp jew tar-reviżjoni ta’ PEFCR ikun twettaq f’konformità mar-rekwiżiti previsti fil-metodu tal-PEF u fil-parti A tal-Anness II.

Rapport ta’ rieżami - dokumentazzjoni tal-proċess ta’ rieżami li tinkludi d-dikjarazzjoni ta’ rieżami, l-informazzjoni rilevanti kollha dwar il-proċess ta’ rieżami, il-kummenti dettaljati mill-eżaminatur(i) u t-tweġibiet korrispondenti, u l-eżitu. Id-dokument għandu jkollu l-firma elettronika jew bl-idejn tal-eżaminatur (jew tal-eżaminatur ewlieni, jekk ikun involut bord ta’ eżaminaturi)

Bord ta’ rieżami – tim ta’ esperti (eżaminaturi) li se jirrieżaminaw il-PEFCR

Rieżaminatur – espert estern indipendenti li jwettaq ir-rieżami tal-PEFCR u posssibbilment jieħu sehem f’bord ta’ rieżaminaturi.

Kampjun – subsett li jkun fih il-karatteristiċi ta’ popolazzjoni akbar. Il-kampjuni jintużaw fl-ittestjar statistiku meta d-daqsijiet tal-popolazzjoni jkunu kbar wisq biex it-test jinkludi l-membri jew l-osservazzjonijiet kollha possibbli. Kampjun jenħtieġ li jirrappreżenta l-popolazzjoni kollha u ma jirriflettix preġudizzju lejn attribut speċifiku.

Data sekondarja – data li ma tkunx minn proċess speċifiku fil-katina tal-provvista tal-kumpanija li twettaq studju dwar il-PEF.

Din tirreferi għal data li ma tinġabarx, ma titkejjilx jew ma tiġix stmata direttament mill-kumpanija, iżda li tinkiseb pjuttost minn bażi tad-data tal-LCI ta’ parti terza jew minn sorsi oħra.

Id-data sekondarja tinkludi d-data medja tal-industrija (eż. mid-data ppubblikata dwar il-produzzjoni, statistika tal-gvern u assoċjazzjonijiet tal-industrija), studji tal-letteratura, studji tal-inġinerija u privattivi) u tista’ tkun ibbażata wkoll fuq data finanzjarja, u jkun fiha data proxy u data ġenerika oħra.

Id-data primarja li tgħaddi minn stadju ta’ aggregazzjoni orizzontali titqies bħala data sekondarja.

Analiżi tas-sensittività – proċeduri sistematiċi sabiex jiġu stmati l-effetti tal-għażliet li jkunu saru fir-rigward tal-metodi u d-data dwar ir-riżultati ta’ studju dwar il-PEF.

Data speċifika għas-sit – data mkejla jew miġbura direttament minn faċilità waħda (sit tal-produzzjoni).

Sinonimu ta’ “data primarja”.

Punteġġ globali uniku – is-somma tar-riżultati ponderati tal-EF tal-kategoriji kollha tal-impatt ambjentali.

Data speċifika – data mkejla jew miġbura direttament li tkun rappreżentattiva tal-attivitajiet f’faċilità speċifika jew f’sett ta’ faċilitajiet speċifiċi.

Sinonimu ta’ “data primarja”.

Suddiviżjoni – is-suddiviżjoni tinvolvi d-diżaggregazzjoni ta’ proċessi jew ta’ faċilitajiet multifunzjonali biex jiġu iżolati l-flussi tal-inputs assoċjati direttament ma’ kull proċess jew output tal-faċilità. Il-proċess jiġi investigat biex wieħed jara jekk jistax jiġi suddiviż. Fejn tkun tista’ ssir suddiviżjoni, id-data tal-inventarju jenħtieġ li tinġabar biss għal dawk il-proċessi tal-unità attribwibbli direttament għall-prodotti/is-servizzi ta’ tħassib.

Sottopopolazzjoni – kwalunkwe aggregazzjoni finita jew infinita ta’ individwi, mhux neċessarjament animati, soġġetta għal studju statistiku li jikkostitwixxi subsett omoġenju tal-popolazzjoni kollha.

Sinonimu ta’ “strat”.

Sottoproċessi – proċessi użati biex jirrappreżentaw l-attivitajiet tal-proċessi tal-livell 1 (=elementi kostitwenti). Is-sottoproċessi jistgħu jiġu ppreżentati fil-forma (parzjalment) aggregata tagħhom (ara l-Illustrazzjoni 1).

Sottokampjun - kampjun ta’ sottopopolazzjoni.

Katina tal-provvista – l-attivitajiet upstream u downstream kollha assoċjati mal-operazzjonijiet tal-utent tal-metodu tal-PEF, inkluż l-użu ta’ prodotti mibjugħa mill-konsumaturi u t-trattament fi tmiem il-ħajja tal-prodotti mibjugħa wara l-użu mill-konsumatur.

Speċifiku għall-katina tal-provvista – jirreferi għal aspett speċifiku tal-katina tal-provvista speċifika ta’ kumpanija. Pereżempju, il-kontenut riċiklat tal-aluminju prodott minn kumpanija speċifika.

Limitu tas-sistema – definizzjoni tal-aspetti inklużi jew esklużi mill-istudju. Pereżempju, għal analiżi tal-EF “mill-benniena sal-qabar”, il-limitu tas-sistema jinkludi l-attivitajiet kollha li jvarjaw mill-estrazzjoni tal-materja prima, sal-ipproċessar, id-distribuzzjoni, il-ħżin u l-użu, sal-istadji tar-rimi jew tar-riċiklaġġ.

Dijagramma tal-limitu tas-sistema – rappreżentazzjoni grafika tal-limitu tas-sistema definit għall-istudju dwar il-PEF.

Ħżin temporanju tal-karbonju – dan iseħħ meta prodott inaqqas il-gassijiet serra fl-atmosfera jew joħloq emissjonijiet negattivi, billi jassorbi u jaħżen il-karbonju għal ammont limitat ta’ żmien.

Dikjarazzjoni ambjentali tat-tip III – dikjarazzjoni ambjentali li tipprovdi data ambjentali kwantifikata bl-użu ta’ parametri stabbiliti minn qabel u, fejn ikun rilevanti, informazzjoni ambjentali addizzjonali.

Analiżi tal-inċertezza – proċedura għall-valutazzjoni tal-inċertezza fir-riżultati ta’ studju dwar il-PEF minħabba l-varjabbiltà tad-data u l-inċertezza relatata mal-għażliet.

Proċess ta’ unità – l-iżgħar element ikkunsidrat fl-LCI li għalih tiġi kkwantifikata d-data tal-input u tal-output.

Proċess ta’ unità, kaxxa sewda – katina ta’ proċess jew proċess ta’ unità fil-livell tal-impjant. Dan ikopri proċessi ta’ unità b’medja orizzontali f’siti differenti. Ikopri wkoll proċessi ta’ unità multifunzjonali fejn il-koprodotti differenti jgħaddu minn stadji differenti ta’ pproċessar fil-kaxxa s-sewda, u b’hekk jikkawżaw problemi ta’ allokazzjoni għal dan is-sett tad-data ( 4 ).

Proċess ta’ unità, operazzjoni waħda - proċess ta’ unità tat-tip ta’ operazzjoni ta’ unità li ma jistax jiġi suddiviż aktar. Ikopri proċessi multifunzjonali tat-tip ta’ operazzjoni ta’ unità ( 5 ).

Upstream – li jseħħ tul il-katina tal-provvista tal-oġġetti/is-servizzi mixtrija qabel ma jidħol fil-limitu tas-sistema.

Utent tal-PEFCR – il-parti kkonċernata li tipproduċi studju dwar il-PEF ibbażat fuq PEFCR.

Utent tal-metodu tal-PEF – il-parti kkonċernata li tipproduċi studju dwar il-PEF ibbażat fuq il-metodu tal-PEF.

Utent tar-riżultati tal-PEF – il-parti kkonċernata li tuża r-riżultati tal-PEF għal kwalunkwe skop intern jew estern.

Validazzjoni – konferma – mill-verifikatur tal-impronta ambjentali – li l-informazzjoni u d-data fl-istudju dwar il-PEF, ir-rapport dwar il-PEF u l-mezzi ta’ komunikazzjoni huma affidabbli, kredibbli u korretti.

Dikjarazzjoni ta’ validazzjoni – dokument konklużiv li jaggrega l-konklużjonijiet mill-verifikaturi jew mit-tim ta’ verifika fir-rigward tal-istudju dwar l-EF. Dan id-dokument huwa obbligatorju u għandu jkollu l-firma elettronika jew miktuba bl-idejn tal-verifikatur jew (fejn ikun involut bord ta’ verifika) tal-verifikatur ewlieni.

Verifika – proċess ta’ valutazzjoni tal-konformità mwettaq minn verifikatur tal-impronta ambjentali biex juri jekk l-istudju dwar il-PEF ikunx twettaq f’konformità mal-Anness I

Rapport ta’ verifika – dokumentazzjoni tal-proċess ta’ verifika u tas-sejbiet, inklużi kummenti dettaljati mill-verifikatur(i), kif ukoll it-tweġibiet korrispondenti. Dan id-dokument huwa obbligatorju, iżda jista’ jkun kunfidenzjali. Id-dokument għandu jkollu l-firma elettronika jew bl-idejn tal-verifikatur jew (fejn ikun involut bord ta’ verifika) tal-verifikatur ewlieni.

Tim ta’ verifika – tim ta’ verifikaturi li se jivverifikaw l-istudju dwar l-EF, ir-rapport dwar l-EF u l-mezzi ta’ komunikazzjoni dwar l-EF.

Verifikatur – espert estern indipendenti li jwettaq verifika tal-istudju dwar l-EF u possibbilment jieħu sehem f’tim ta’ verifika.

Aggregazzjoni vertikali – aggregazzjoni teknika jew ibbażata fuq l-inġinerija tirreferi għall-aggregazzjoni vertikali ta’ proċessi ta’ unità li jkunu marbuta direttament f’faċilità waħda jew f’sekwenza ta’ proċessi waħda. L-aggregazzjoni vertikali tinvolvi l-kombinazzjoni flimkien ta’ settijiet tad-data tal-proċessi ta’ unità (jew settijiet tad-data ta’ proċessi aggregati), marbuta bi fluss.

Skart – sustanzi jew oġġetti li d-detentur ikun beħsiebu (jew ikun meħtieġ) jarmi.

Użu tal-ilma – kategorija tal-impatt tal-EF li tirrappreżenta l-ilma disponibbli relattiv li jifdal għal kull erja f’magħqad tal-ilma, wara li tkun ġiet issodisfata d-domanda mill-bnedmin u mill-ekosistemi akkwatiċi. Hija tivvaluta l-potenzjal ta’ privazzjoni mill-ilma, għall-bnedmin jew għall-ekosistemi, abbażi tas-suppożizzjoni li anqas ma jibqa’ ilma disponibbli għal kull erja, aktar ikun probabbli li utent ieħor jiġi mċaħħad.

Ponderazzjoni – pass li jappoġġa l-interpretazzjoni u l-komunikazzjoni tar-riżultati tal-analiżi. Ir-riżultati tal-PEF jiġu mmultiplikati b’sett ta’ fatturi ta’ ponderazzjoni (f’ %), li jirriflettu l-importanza relattiva perċepita tal-kategoriji tal-impatt ikkunsidrati. Ir-riżultati ponderati tal-EF jistgħu jitqabblu direttament bejn kategoriji tal-impatt, u jingħaddu wkoll fil-kategoriji kollha tal-impatt biex jinkiseb punteġġ globali uniku.

Relazzjoni ma’ metodi u standards oħra

Kull rekwiżit speċifikat fil-metodu tal-PEF ġie żviluppat b’kont meħud tar-rakkomandazzjonijiet ta’ metodi ta’ kontabbiltà ambjentali tal-prodotti u ta’ dokumenti ta’ gwida simili u rikonoxxuti b’mod wiesa’.

B’mod speċifiku, il-gwidi metodoloġiċi li ġew ikkunsidrati kienu:

Standards tal-ISO, b’mod partikolari:

(a) EN ISO 14040:2006 Ġestjoni ambjentali — Valutazzjoni taċ-ċiklu tal-ħajja — Prinċipji u qafas;

(b) EN ISO 14044:2006 Ġestjoni ambjentali — Valutazzjoni taċ-ċiklu tal-ħajja — Rekwiżiti u linji gwida;

(c) EN ISO 14067:2018 Gassijiet serra — Impronta tal-karbonju tal-prodotti — Rekwiżiti u linji gwida għall-kwantifikazzjoni;

(d) ISO 14046:2014 Ġestjoni ambjentali — Impronta tal-ilma — Prinċipji, rekwiżiti u linji gwida;

(e) EN ISO 14020:2001 Environmental labels and declarations — General principles;

(f) EN ISO 14021:2016 Tikketti u dikjarazzjonijiet ambjentali — Asserzjonijiet ambjentali awtodikjarati (Tikkettar ambjentali tat-Tip II)

(g) EN ISO 14025:2010 Tikketti u dikjarazzjonijiet ambjentali – Dikjarazzjonijiet ambjentali tat-Tip III – Prinċipji u proċeduri;

(h) ISO 14050:2020 Ġestjoni ambjentali — vokabularju

(i) CEN ISO/TS 14071:2016 Ġestjoni ambjentali — Valutazzjoni taċ-ċiklu tal-ħajja — Proċessi ta’ analiżi kritika u kompetenzi tal-eżaminaturi: Rekwiżiti u linji gwida addizzjonali għall-EN ISO 14044:2006

(j) ISO 17024:2012 Valutazzjoni tal-konformità – Rekwiżiti ġenerali għall-korpi li joperaw iċ-ċertifikazzjoni tal-persuni.

(k) Il-Gwida dwar il-PEF, l-Anness għar-Rakkomandazzjoni tal-Kummissjoni 2013/179/UE dwar l-użu ta’ metodi komuni għall-kejl u l-komunikazzjoni tal-prestazzjoni ambjentali taċ-ċiklu tal-ħajja ta’ prodotti u ta’ organizzazzjonijiet (April 2013);

(l) Il-Manwal tal-ILCD (Sistema Internazzjonali ta’ Referenza għad-Data dwar iċ-Ċiklu tal-Ħajja) ( 6 ) żviluppat miċ-Ċentru Konġunt tar-Riċerka tal-KE;

(m) Standards tal-Impronta Ekoloġika ( 7 );

(n) Il-Protokoll dwar il-Gassijiet Serra - Standard għall-Kontabbiltà u r-Rappurtar taċ-Ċiklu tal-Ħajja tal-Prodotti ( 8 ) (Istitut Dinji tar-Riżorsi - WRI/ Kunsill Dinji tan-Negozji għall-Iżvilupp Sostenibbli - WBCSD);

(o) BP X30-323-0:2015 Prinċipji ġenerali għal komunikazzjoni ambjentali dwar prodotti tas-suq tal-massa (Agence de la transition écologique, ADEME) ( 9 );

(p) PAS 2050:2011 Speċifikazzjoni għall-valutazzjoni tal-emissjonijiet ta’ gassijiet serra tul iċ-ċiklu tal-ħajja ta’ oġġetti u servizzi (British Standards Institution - BSI);

(r) FAO:2016. Il-prestazzjoni ambjentali tal-ktajjen tal-provvista tal-għalf għall-annimali: Linji gwida għall-valutazzjoni. Sħubija LEAP.

Deskrizzjoni dettaljata tal-biċċa l-kbira tal-metodi analizzati u tal-eżitu tal-analiżi hija disponibbli f’“Analysis of Existing Environmental Footprint methodologies for Products and Organisations: Recommendations, Rationale, and Alignment” ( 11 ).

1. Regoli tal-Kategorija marbutin mal-Impronta Ambjentali tal-Prodott (PEFCRs)

L-objettiv primarju ta’ PEFCR huwa li tistabbilixxi sett konsistenti u speċifiku ta’ regoli għall-kalkolu tal-informazzjoni ambjentali rilevanti tal-prodotti li jappartjenu għall-kategorija ta’ prodotti fl-ambitu. Objettiv importanti huwa li ssir enfasi fuq dak li huwa l-aktar importanti għal kategorija speċifika ta’ prodotti, biex l-istudji dwar il-PEF isiru aktar faċli, aktar rapidi u inqas għaljin.

Objettiv daqstant ieħor importanti huwa li jkunu jistgħu jsiru tqabbil u dikjarazzjonijiet komparattivi fil-każijiet kollha fejn dan ikun fattibbli, rilevanti u xieraq. It-tqabbil u d-dikjarazzjonijiet komparattivi huma permessi biss jekk l-istudji dwar il-PEF jitwettqu f’konformità ma’ PEFCR. L-istudji kollha dwar il-PEF għandhom jitwettqu f’konformità ma’ PEFCR, jekk tkun disponibbli PEFCR għall-prodott fl-ambitu.

Ir-rekwiżiti għall-iżvilupp tal-PEFCRs huma speċifikati fil-Parti A tal-Anness II. PEFCR tista’ tispeċifika ulterjorment ir-rekwiżiti li jkunu saru fil-metodu tal-PEF u żżid rekwiżiti ġodda, jekk il-metodu tal-PEF iħalli aktar minn għażla waħda. L-objettiv huwa li jiġi żgurat li l-PEFCRs jiġu żviluppati skont il-metodu tal-PEF u li dawn jipprovdu l-ispeċifikazzjonijiet meħtieġa biex jinkisbu l-komparabbiltà, iż-żieda fir-riproduċibbiltà, il-konsistenza, ir-rilevanza, il-fokus u l-effiċjenza tal-istudji dwar il-PEF.

Il-PEFCRs jenħtieġ li, sa fejn ikun possibbli, u filwaqt li jiġu rikonoxxuti l-kuntesti differenti ta’ applikazzjoni, ikunu konformi mar-regoli internazzjonali rilevanti eżistenti dwar il-kategorija tal-prodotti (PCR). Jekk ikunu disponibbli PCRs oħra minn skemi oħra, dawn għandhom jiġu elenkati u evalwati. Dawn jistgħu jintużaw bħala bażi għall-iżvilupp ta’ PEFCR, f’konformità mar-rekwiżiti previsti fl-Anness II.

1.1. Approċċ u eżempji għal applikazzjonijiet potenzjali

Ir-regoli pprovduti fil-metodu tal-PEF jippermettu lill-prattikanti jwettqu studji dwar il-PEF li jkunu aktar riproduċibbli, konsistenti, robusti, verifikabbli u komparabbli. Ir-riżultati tal-istudji dwar il-PEF huma l-bażi għall-għoti ta’ informazzjoni dwar l-EF u jistgħu jintużaw f’għadd varjat ta’ oqsma potenzjali ta’ applikazzjoni.

L-applikazzjonijiet tal-istudji dwar il-PEF mingħajr PEFCR eżistenti għall-prodott(i) fl-ambitu se jinkludu:

1) Applikazzjonijiet interni a) l-ottimizzazzjoni tal-proċessi matul iċ-ċiklu tal-ħajja ta’ prodott, b) l-appoġġ għall-ġestjoni ambjentali, c) l-identifikazzjoni ta’ hotspots ambjentali, d) l-appoġġ għad-disinn ta’ prodotti li jimminimizza l-impatti ambjentali matul iċ-ċiklu tal-ħajja, e) it-titjib u t-traċċar tal-prestazzjoni ambjentali,

2) Applikazzjonijiet esterni: (eż. minn negozju għal negozju (B2B), min-negozju għall-konsumatur (B2C)): a) l-applikazzjoni jew il-konformità ma’ politiki li jirreferu għall-PEF, b) ir-risposta għat-talbiet tal-klijenti u tal-konsumaturi, c) il-kummerċjalizzazzjoni, d) il-kooperazzjoni tul il-ktajjen tal-provvista biex jiġi ottimizzat il-prodott tul iċ-ċiklu tal-ħajja, e) il-parteċipazzjoni fi skemi ta’ partijiet terzi relatati ma’ asserzjonijiet ambjentali jew l-għoti ta’ viżibbiltà lil prodotti li jikkalkulaw u jikkomunikaw il-prestazzjoni ambjentali taċ-ċiklu tal-ħajja tagħhom. L-applikazzjonijiet tal-istudji dwar il-PEF imwettqa f’konformità ma’ PEFCR eżistenti għall-prodott fl-ambitu, minbarra dawk elenkati hawn fuq, se jinkludu: — Tqabbil u dikjarazzjonijiet komparattivi (jiġifieri asserzjonijiet ta’ superjorità jew ekwivalenza ġenerali għall-prestazzjoni ambjentali ta’ prodott meta mqabbel ma’ ieħor (abbażi tal-EN ISO 14040:2006)) ibbażati fuq l-istudji dwar il-PEF, — Tqabbil u dikjarazzjonijiet komparattivi mal-parametru referenzjarju tal-kategorija tal-prodott, segwiti minn klassifikazzjoni ta’ prodotti oħrajn skont il-prestazzjoni tagħhom meta mqabbla mal-parametru referenzjarju, — L-identifikazzjoni ta’ impatti ambjentali sinifikanti komuni għal grupp ta’ prodotti, — Skemi ta’ reputazzjoni li jagħtu viżibilità lill-prodotti li jikkalkulaw il-prestazzjoni ambjentali taċ-ċiklu tal-ħajja tagħhom, — L-akkwist ekoloġiku (pubbliku u korporattiv).

2. Konsiderazzjonijiet ġenerali għall-istudji dwar l-Impronta Ambjentali tal-Prodotti (PEF)

2.1. Kif għandu jintuża dan il-metodu

Dan il-metodu jipprovdi r-regoli meħtieġa għat-twettiq ta’ studju dwar il-PEF u huwa ppreżentat b’mod sekwenzjali, fl-ordni tal-istadji metodoloġiċi li għandhom jitlestew meta tiġi kkalkolata l-PEF.

Fejn xieraq, it-taqsimiet jibdew b’deskrizzjoni ġenerali tal-istadju metodoloġiku, flimkien ma’ ħarsa ġenerali lejn il-kunsiderazzjonijiet meħtieġa u eżempji ta’ sostenn.

Meta jiġu speċifikati rekwiżiti addizzjonali għall-ħolqien tal-PEFCRs, dawn huma disponibbli fl-Anness II.

2.2. Prinċipji għall-istudji dwar l-Impronta Ambjentali tal-Prodotti

Biex jitwettaq studju dwar il-PEF, għandhom jiġu ssodisfati ż-żewġ rekwiżiti li ġejjin:

i) Il-lista tal-materjal (BoM) għandha tkun speċifika għall-prodott fl-ambitu,

ii) L-immudellar tal-proċessi tal-manifattura għandu jkun ibbażat fuq data speċifika għall-kumpanija (eż. l-enerġija meħtieġa biex jiġu assemblati l-materjali/il-komponenti tal-prodott fl-ambitu).

Nota: Għall-kumpaniji li jipproduċu aktar minn prodott wieħed, id-data dwar l-attivitajiet li tintuża (inkluża l-BoM) għandha tkun speċifika għall-prodott fl-ambitu tal-istudju.

Biex jiġu prodotti studji affidabbli, riproduċibbli u verifikabbli dwar il-PEF, għandu jiġi rispettat sett bażiku ta’ prinċipji analitiċi. Dawn il-prinċipji jipprovdu gwida ġenerali dwar kif għandu jiġi applikat il-metodu tal-PEF. Huma għandhom jitqiesu fir-rigward ta’ kull fażi tal-istudji dwar il-PEF, mid-definizzjoni tal-għan u l-ambitu, sal-ġbir tad-data, il-valutazzjoni tal-impatt, ir-rappurtar u l-verifika tal-eżiti tal-istudju.

L-utenti ta’ dan il-metodu għandhom josservaw il-prinċipji li ġejjin fit-twettiq ta’ studju dwar il-PEF:

(1) Rilevanza

Il-metodi kollha użati u d-data kollha miġbura sabiex tiġi kkwantifikata l-PEF għandhom ikunu rilevanti kemm jista’ jkun għall-istudju.

(2) Kompletezza

Il-kwantifikazzjoni tal-PEF għandha tinkludi l-flussi kollha ta’ materjali/enerġija rilevanti għall-ambjent u interventi ambjentali oħra kif meħtieġ għall-konformità mal-limitu definit tas-sistema, ir-rekwiżiti tad-data, u l-metodi ta’ valutazzjoni tal-impatt użati.

(3) Konsistenza

Għandha tiġi osservata konformità stretta ma’ dan il-metodu fl-istadji kollha tal-istudju dwar il-PEF, sabiex jiġu żgurati l-konsistenza interna u l-komparabbiltà.

(4) Preċiżjoni

Għandhom isiru l-isforzi raġonevoli kollha biex jitnaqqsu l-inċertezzi fl-immudellar tas-sistema tal-prodotti u fir-rappurtar tar-riżultati.

(5) Trasparenza

L-informazzjoni dwar il-PEF għandha tiġi ddivulgata b’mod li tipprovdi lill-utenti intenzjonati bil-bażi meħtieġa għat-teħid tad-deċiżjonijiet, u b’mod li l-partijiet ikkonċernati jkunu jistgħu jivvalutaw ir-robustezza u l-affidabbiltà tagħha.

2.3. Fażijiet ta’ studju dwar l-Impronta Ambjentali tal-Prodotti

Għandhom jitlestew għadd ta’ fażijiet fit-twettiq ta’ studju dwar il-PEF f’konformità ma’ dan il-metodu - jiġifieri d-definizzjoni tal-għanijiet, id-definizzjoni tal-ambitu, l-inventarju taċ-ċiklu tal-ħajja (LCI), il-valutazzjoni tal-impatt taċ-ċiklu tal-ħajja (LCIA), l-interpretazzjoni tar-riżultati tal-PEF u r-rappurtar dwar il-PEF – ara l-Illustrazzjoni 2.

Illustrazzjoni 2

Fażijiet ta’ studju dwar l-Impronta Ambjentali tal-Prodotti

Fil-fażi tad-definizzjoni tal-għanijiet, jiġu definiti l-għanijiet tal-istudju, jiġifieri l-applikazzjoni maħsuba, ir-raġunijiet għat-twettiq tal-istudju u l-udjenza maħsuba. Fil-fażi tad-definizzjoni tal-ambitu, isiru l-għażliet metodoloġiċi ewlenin, pereżempju d-definizzjoni eżatta tal-unità funzjonali, l-identifikazzjoni tal-limitu tas-sistema, l-għażla ta’ informazzjoni ambjentali u teknika addizzjonali, u s-suppożizzjonijiet u l-limitazzjonijiet ewlenin.

Il-fażi tal-LCI tinvolvi l-proċedura tal-ġbir tad-data u l-proċedura tal-kalkolu għall-kwantifikazzjoni tal-inputs u tal-outputs tas-sistema studjata. L-inputs u l-outputs jikkonċernaw l-enerġija, il-materja prima u inputs fiżiċi oħrajn, il-prodotti u l-koprodotti u l-iskart, u l-emissjonijiet fl-arja/fl-ilma/fil-ħamrija. Id-data miġbura tikkonċerna l-proċessi ewlenin u l-proċessi tal-isfond. Id-data titqiegħed f’relazzjoni mal-unitajiet tal-proċess u mal-unità funzjonali. L-LCI huwa proċess iterattiv. Fil-fatt, hekk kif tinġabar id-data u jinkiseb aktar għarfien dwar is-sistema, jistgħu jiġu identifikati rekwiżiti jew limitazzjonijiet ġodda tad-data li jkunu jirrikjedu bidla fil-proċeduri tal-ġbir tad-data sabiex l-għanijiet tal-istudju xorta jiġu ssodisfati.

Fil-fażi tal-valutazzjoni tal-impatt, ir-riżultati tal-LCI jiġu assoċjati mal-kategoriji u l-indikaturi tal-impatt ambjentali. Dan isir permezz ta’ metodi tal-LCIA, li l-ewwel jikklassifikaw l-emissjonijiet f’kategoriji tal-impatt u mbagħad jikkaratterizzawhom bħala unitajiet komuni (eż. l-emissjonijiet tas-CO2 u tas-CH4 jiġu t-tnejn espressi f’emissjonijiet ekwivalenti ta’ CO2 billi jintuża l-potenzjal ta’ tisħin globali tagħhom). Eżempji ta’ kategoriji tal-impatt huma t-tibdil fil-klima, l-aċidifikazzjoni jew l-użu tar-riżorsi.

Fil-fażi tal-interpretazzjoni, ir-riżultati mil-LCI u mil-LCIA jiġu interpretati f’konformità mal-għan u l-ambitu ddikjarati. F’din il-fażi, jiġu identifikati l-kategoriji tal-impatt, l-istadji taċ-ċiklu tal-ħajja, il-proċessi u l-flussi elementari l-aktar rilevanti. Jistgħu jinħarġu konklużjonijiet u rakkomandazzjonijiet, abbażi tar-riżultati analitiċi. Hija tinkludi wkoll l-istadju tar-rapportar imfassal biex jiġbor fil-qosor ir-riżultati tal-istudju dwar il-PEF fir-rapport dwar il-PEF.

Fl-aħħar nett, matul il-fażi ta’ verifika jitwettaq proċess ta’ valutazzjoni tal-konformità, biex jiġi vverifikat jekk l-istudju dwar il-PEF ikunx twettaq f’konformità mal-metodu preżenti tal-PEF. Il-verifika hija obbligatorja kull meta l-istudju dwar il-PEF, jew parti mill-informazzjoni fih, jintużaw għal kwalunkwe tip ta’ komunikazzjoni esterna.

3. Definizzjoni tal-għan(ijiet) u l-ambitu tal-istudju dwar l-Impronta Ambjentali tal-Prodotti

3.1. Definizzjoni tal-għanijiet

Id-definizzjoni tal-għanijiet hija l-ewwel pass ta’ studju dwar il-PEF, u tistabbilixxi l-kuntest ġenerali għall-istudju. L-iskop li l-għanijiet jiġu definiti b’mod ċar huwa biex jiġi żgurat li l-għanijiet, il-metodi, ir-riżultati u l-applikazzjonijiet maħsuba jkunu allinjati, u li jkun hemm fis-seħħ viżjoni kondiviża biex tiggwida lill-parteċipanti fl-istudju.

Id-deċiżjoni li jintuża l-metodu tal-PEF timplika li xi aspetti tad-definizzjoni tal-għanijiet se jiġu deċiżi a priori, minħabba r-rekwiżiti speċifiċi previsti mill-metodu tal-PEF.

Fid-definizzjoni tal-għanijiet, huwa importanti li jiġu identifikati l-applikazzjonijiet maħsuba u l-grad ta’ profondità analitika u rigorożità tal-istudju. Dan għandu jiġi rifless fil-limitazzjonijiet definiti tal-istudju (il-fażi tad-definizzjoni tal-ambitu).

Id-definizzjoni tal-għanijiet għal studju dwar il-PEF għandha tinkludi:

1. L-applikazzjoni(jiet) maħsuba;

2. Ir-raġunijiet għat-twettiq tal-istudju u l-kuntest tad-deċiżjoni;

3. L-udjenza fil-mira;

4. Il-kummissjonant tal-istudju;

5. L-identità tal-verifikatur.







Tabella 1 Eżempju ta’ definizzjoni tal-għanijiet - Impronta Ambjentali tal-Prodott ta’ T-shirt Aspetti Dettall Applikazzjoni(jiet) maħsuba: Għoti ta’ informazzjoni dwar il-prodott lill-klijent Raġunijiet għat-twettiq tal-istudju u l-kuntest tad-deċiżjoni: Tweġiba għal talba mingħand klijent Udjenza fil-mira: Udjenza teknika esterna, minn negozju għal negozju. Verifikatur: Verifikatur estern indipendenti, is-Sur Y Kummissjonant tal-istudju: G company limited

3.2. Definizzjoni tal-ambitu

L-ambitu tal-istudju dwar il-PEF jiddeskrivi fid-dettall is-sistema li għandha tiġi evalwata u l-ispeċifikazzjonijiet tekniċi.

Id-definizzjoni tal-ambitu għandha tkun konformi mal-għanijiet definiti tal-istudju u għandha tinkludi (ara t-taqsimiet sussegwenti għal deskrizzjoni aktar dettaljata):

1. L-unità funzjonali u l-fluss ta’ referenza;

2. Il-limitu tas-sistema;

4. Informazzjoni addizzjonali li għandha tiġi inkluża;

5. Is-suppożizzjonijiet/il-limitazzjonijiet.

3.2.1 L-unità funzjonali u l-fluss ta’ referenza

L-unità funzjonali (FU) hija l-prestazzjoni kwantifikata ta’ sistema ta’ prodotti, li għandha tintuża bħala unità ta’ referenza. L-unità funzjonali tiddeskrivi kwalitattivament u kwantitattivament il-funzjoni(jiet) u d-durata tal-prodott fl-ambitu.

Il-fluss ta’ referenza huwa l-ammont ta’ prodotti meħtieġa biex tiġi pprovduta l-funzjoni definita. Il-flussi l-oħra kollha ta’ input u output fl-analiżi huma relatati miegħu b’mod kwantitattiv. L-għadd ta’ prodotti meħtieġa biex tiġi ssodisfata l-ħajja tal-prodott jenħtieġ li dejjem jiġi ttondjat, sakemm ma jkunx hemm raġuni valida biex dan ma jsirx. Il-fluss ta’ referenza jista’ jiġi espress f’relazzjoni diretta mal-FU jew b’mod aktar orjentat lejn il-prodott.

L-utenti tal-metodu tal-PEF għandhom jiddefinixxu l-FU u l-fluss ta’ referenza għall-istudju dwar il-PEF. Huma għandhom jiddeskrivu wkoll liema aspetti tal-prodott ma jkunux koperti mill-FU u jiġġustifikaw għaliex (eż. minħabba li ma jkunux kwantifikabbli jew ikunu intrinsikament suġġettivi).

L-FU għal studju dwar il-PEF għandha tiġi definita skont l-aspetti li ġejjin:

i) Il-funzjoni(jiet)/is-servizz(i) pprovduti: “xiex”;

ii) Il-firxa tal-funzjoni jew tas-servizz: “kemm”;

iii) Il-livell mistenni ta’ kwalità: “kemm hija tajba”;

iv) Id-durata/ħajja tal-prodott: “għal kemm żmien”;

Jekk il-ħajja tal-ħżin (indikata pereżempju bħala “l-aħjar qabel id-data” jew “uża sad-data”) tiġi pprovduta fuq l-imballaġġ (eż. l-għadd ta’ xhur) tal-prodotti tal-ikel, f’dak il-każ it-telf tal-ikel fl-istadji tal-ħżin, tal-bejgħ bl-imnut u tal-konsumatur għandu jiġi kkwantifikat. Jekk it-tip ta’ imballaġġ jaffettwa l-ħajja tal-ħżin, dan għandu jitqies. Dan huwa rilevanti għall-aspett “għal kemm żmien” tal-FU.

Jekk ikunu jeżistu standards applikabbli, dawn għandhom jintużaw u jissemmew fl-istudju dwar il-PEF meta tiġi definita l-FU. Għandha dejjem tintuża s-Sistema Internazzjonali ta’ Unitajiet (SI), magħrufa b’mod komuni bħala s-sistema metrika.

Eżempju 1

Definizzjoni tal-FU ta’ żebgħa dekorattiva: l-unità funzjonali hija li jiġi protett u dekorat 1 m2 ta’ substrat għal 50 sena b’livell ta’ kwalità speċifikat (opaċità minima ta’ 98 %).

Xiex: Tiġi pprovduta dekorazzjoni u protezzjoni ta’ substrat,

Kemm: kopertura ta’ 1 m2 ta’ substrat,

Kemm hija tajba: b’opaċità minima ta’ 98 %

Għal kemm żmien: għal 50 sena (il-ħajja tal-bini)

Fluss ta’ referenza: l-ammont ta’ prodott meħtieġ biex tiġi ssodisfata l-funzjoni ddefinita, li għandu jitkejjel f’kg ta’ żebgħa.

Eżempju 2

Definizzjoni tal-FU u tal-fluss ta’ referenza għall-PEF tal-ikel għall-annimali domestiċi.

Xiex: Biex jingħata l-konsum rakkomandat ta’ kuljum f’kilokaloriji ta’ enerġija metabolizzabbli (kcal ME) (“razzjon ta’ kuljum”) ta’ ikel għall-annimali domestiċi ppreparat lil qattus jew kelb

Kemm: Razzjon ta’ kuljum

Kemm hija tajba: Biex jiġu ssodisfati r-rekwiżiti enerġetiċi u nutrizzjonali ta’ kuljum ta’ qattus jew kelb medju (fejn il-medja tirreferi għall-piż tal-annimal domestiku: 4 kg għal qattus u 15-il kg għal kelb)

Għal kemm żmien: jum wieħed ta’ għoti ta’ ikel għall-annimali domestiċi ppreparat lil qattus jew kelb.

Fluss ta’ referenza: l-ammont ta’ prodott meħtieġ biex tiġi ssodisfata l-funzjoni definita, li għandu jitkejjel fi grammi (g) kull ġurnata.

Għall-prodotti intermedji, l-FU hija aktar diffiċli biex tiġi definita billi ħafna drabi din tista’ tissodisfa diversi funzjonijiet u ċ-ċiklu tal-ħajja kollu tal-prodott ma jkunx magħruf. Għalhekk, jenħtieġ li tiġi applikata unità ddikjarata, pereżempju, il-massa (kilogrammi) jew il-volum (metri kubi). F’dan il-każ, il-fluss ta’ referenza jista’ jikkorrispondi għall-FU.

3.2.2. Limitu tas-sistema

Il-limitu tas-sistema jiddefinixxi liema partijiet taċ-ċiklu tal-ħajja tal-prodott u liema stadji u proċessi assoċjati taċ-ċiklu tal-ħajja jappartjenu għas-sistema analizzata (jiġifieri huma meħtieġa għat-twettiq tal-funzjoni tagħha kif definita mill-FU), ħlief għal dawk il-proċessi esklużi abbażi tar-regola ta’ limitu (ara t-taqsima 4.6.4). Ir-raġuni għal kwalunkwe esklużjoni u s-sinifikanza potenzjali tagħha għandhom jiġu ġġustifikati u dokumentati.

Il-limitu tas-sistema għandu jiġi definit skont loġika ġenerali tal-katina tal-provvista, li tinkludi l-istadji kollha mill-akkwist tal-materja prima u l-ipproċessar minn qabel, il-produzzjoni tal-prodott prinċipali, id-distribuzzjoni u l-ħżin tal-prodott, l-istadju tal-użu u t-trattament ta’ tmiem il-ħajja tal-prodott (jekk ikun xieraq, ara t-taqsima 4.2). Il-koprodotti, il-prodotti sekondarji u l-flussi tal-iskart ta’ mill-anqas is-sistema ewlenija għandhom jiġu identifikati b’mod ċar.

Dijagramma tal-limitu tas-sistema

Dijagramma tal-limitu tas-sistema (jew dijagramma sekwenzjali) hija rappreżentazzjoni skematika tas-sistema analizzata. Hija għandha tindika b’mod ċar l-attivitajiet jew il-proċessi li jkunu inklużi u dawk li jkunu esklużi mill-analiżi. L-utent tal-metodu tal-PEF għandu jissottolinja fejn intużat data speċifika għall-kumpanija.

L-ismijiet tal-attivitajiet u/jew tal-proċessi fid-dijagramma tas-sistema u fir-rapport dwar il-PEF għandhom jiġu allinjati. Id-dijagramma tas-sistema għandha tiġi inkluża fid-definizzjoni tal-ambitu u tiġi inkluża fir-rapport dwar il-PEF.

3.2.3. Kategoriji tal-impatt tal-Impronta Ambjentali

L-għan tal-LCIA huwa li tiġbor u taggrega d-data miġbura tal-LCI skont il-kontributi rispettivi għal kull kategorija tal-impatt tal-EF. L-għażla tal-kategoriji tal-impatt tal-EF tkopri firxa wiesgħa ta’ kwistjonijiet ambjentali rilevanti relatati mal-katina tal-provvista tal-prodotti ta’ interess, skont ir-rekwiżiti ġenerali tal-kompletezza għall-istudji dwar il-PEF.

Il-kategoriji tal-impatt tal-EF ( 13 ) jirreferu għal kategoriji speċifiċi ta’ impatti kkunsidrati fi studju dwar il-PEF u jikkostitwixxu l-metodu ta’ valutazzjoni tal-impatt tal-EF. Il-mudelli ta’ karatterizzazzjoni jintużaw biex jikkwantifikaw il-mekkaniżmu ambjentali bejn l-LCI (jiġifieri l-inputs (eż. ir-riżorsi) u l-emissjonijiet assoċjati maċ-ċiklu tal-ħajja tal-prodott) u l-indikatur tal-kategorija ta’ kull kategorija tal-impatt tal-EF.

Tabella tipprovdi lista prestabbilita ta’ kategoriji tal-impatt tal-EF u metodi ta’ valutazzjoni relatati. Għal studju dwar il-PEF, għandhom jiġu applikati l-kategoriji kollha tal-impatt tal-EF, mingħajr esklużjoni. Il-lista sħiħa tas-CFs li għandhom jintużaw hija pprovduta fil-pakkett ta’ referenza tal-EF ( 14 )







Tabella 2 Kategoriji tal-impatt tal-EF bl-indikaturi tal-kategoriji tal-impatt u l-mudelli ta’ karatterizzazzjoni rispettivi. Kategorija tal-impatt tal-EF Indikatur tal-kategorija tal-impatt Unità Mudell ta’ karatterizzazzjoni Robustezza Tibdil fil-klima, total (1) Potenzjal ta’ tisħin globali (GWP100) kg CO2 eq Mudell ta’ Bern - Potenzjal ta’ tisħin globali (GWP) fuq perjodu ta’ żmien ta’ 100 sena (ibbażat fuq l-IPCC 2013) I Tnaqqis tal-ożonu Potenzjal li jnaqqas l-ożonu (ODP) kg CFC-11 eq Il-mudell tal-EDIP ibbażat fuq l-ODPs tal-Organizzazzjoni Meteoroloġika Dinjija (WMO) fuq perjodu ta’ żmien infinit (WMO 2014 + integrazzjonijiet) I Tossiċità fir-rigward tal-bniedem, effetti ta’ kanċer Unità tossika komparattiva għall-bnedmin (CTUh) CTUh ibbażat fuq il-mudell USEtox2.1 (Fantke et al. 2017), adattat bħal f’Saouter et al., 2018 III Tossiċità fir-rigward tal-bniedem, effetti mhux ta’ kanċer Unità tossika komparattiva għall-bnedmin (CTUh) CTUh ibbażat fuq il-mudell USEtox2.1 (Fantke et al. 2017), adattat bħal f’Saouter et al., 2018 III Materja partikolata Impatt fuq is-saħħa tal-bniedem Inċidenza ta’ mard Mudell tal-PM (Fantke et al., 2016 fil-UNEP 2016) I Radjazzjoni jonizzanti, saħħa tal-bniedem Effiċjenza tal-esponiment tal-bniedem relattiva għal U235 kBq U235 eq Mudell tal-effett fuq is-saħħa tal-bniedem kif żviluppat minn Dreicer et al. 1995 (Frischknecht et al, 2000) II Formazzjoni fotokimika tal-ożonu, saħħa tal-bniedem Żieda fil-konċentrazzjoni tal-ożonu troposferiku kg NMVOC eq Il-mudell LOTOS-EUROS (Van Zelm et al, 2008) kif applikat f’ReCiPe 2008 II Aċidifikazzjoni Skorriment akkumulat (AE) mol H+ eq Skorriment akkumulat (Seppälä et al. 2006, Posch et al, 2008) II Ewtrofikazzjoni, terrestri Skorriment akkumulat (AE) mol N eq Skorriment akkumulat (Seppälä et al. 2006, Posch et al, 2008) II Ewtrofikazzjoni, ilma ħelu Frazzjoni ta’ nutrijenti li jilħqu l-kompartiment finali tal-ilma ħelu (P) kg P eq Il-mudell EUTREND (Struijs et al, 2009) kif applikat f’ReCiPe II Ewtrofikazzjoni, baħar Frazzjoni ta’ nutrijenti li jilħqu l-kompartiment finali tal-baħar (N) kg N eq Il-mudell EUTREND (Struijs et al, 2009) kif applikat f’ReCiPe II Ekotossiċità, ilma ħelu Unità tossika komparattiva għall-ekosistemi (CTUe) CTUe ibbażat fuq il-mudell USEtox2.1 (Fantke et al. 2017), adattat bħal f’Saouter et al., 2018 III Użu tal-art (2) Indiċi tal-kwalità tal-ħamrija (3) Mingħajr dimensjonijiet (pt) Indiċi tal-kwalità tal-ħamrija bbażat fuq il-mudell LANCA (De Laurentiis et al. 2019) u fuq il-verżjoni 2.5 tal-LANCA CF (Horn u Maier, 2018) III Użu tal-ilma Potenzjal ta’ privazzjoni tal-utent (konsum tal-ilma pponderat għall-privazzjoni) m3 ekwivalenti ta’ ilma mċaħħad Il-mudell ta’ Available WAter REmaining (AWARE) (Boulay et al., 2018; UNEP 2016) III Użu tar-riżorsi, minerali u metalli Tnaqqis tar-riżorsi abijotiċi (riżervi finali tal-ADP) kg Sb eq van Oers et al., 2002 bħal fil-metodu tas-CML 2002, v.4.8 III Użu tar-riżorsi, fossili Tnaqqis tar-riżorsi abijotiċi – fjuwils fossili (ADP-fossili) (4) MJ van Oers et al., 2002 bħal fil-metodu tas-CML 2002, v.4.8 III ( 1 ) L-indikatur “Tibdil fil-Klima, total” huwa kombinazzjoni ta’ tliet subindikaturi: Tibdil fil-klima –Tibdil fossili; Tibdil fil-klima –Tibdil bijoġeniku; Tibdil fil-klima – użu tal-art u tibdil fl-użu tal-art Is-subindikaturi huma deskritti ulterjorment fit-taqsima 4.4.10 tal-Anness I. Is-subkategoriji “Tibdil fil-klima – fossili”, “Tibdil fil-klima – bijoġeniku” u “Tibdil fil-klima - użu tal-art u tibdil fl-użu tal-art” għandhom jiġu rrappurtati separatament, jekk juru kontribut ta’ aktar minn 5 % kull wieħed għall-punteġġ totali tat-tibdil fil-klima. ( 2 ) Jirreferi għall-okkupazzjoni u t-trasformazzjoni ( 3 ) Dan l-indiċi huwa r-riżultat tal-aggregazzjoni, imwettqa mill-JRC, ta’ 4 indikaturi (produzzjoni bijotika, reżistenza għall-erożjoni, filtrazzjoni mekkanika u riforniment tal-ilma ta’ taħt l-art) ipprovduti mill-mudell LANCA għall-valutazzjoni tal-impatti minħabba l-użu tal-art, kif irrappurtat f’De Laurentiis et al, 2019. ( 4 ) Fil-lista tal-flussi tal-EF, u għar-rakkomandazzjoni attwali, l-Uranju huwa inkluż fil-lista tat-trasportaturi tal-enerġija, u jitkejjel f’MJ.

Aktar informazzjoni dwar il-kalkoli tal-valutazzjoni tal-impatt hija pprovduta fit-Taqsima 5 ta’ dan l-Anness.

3.2.4. Informazzjoni addizzjonali li għandha tiġi inkluża fil-PEF

L-impatti ambjentali potenzjali rilevanti ta’ prodott jistgħu jmorru lil hinn mill-kategoriji tal-impatt tal-EF. Huwa importanti li dawn jiġu rrapportati, kull meta jkun fattibbli, bħala informazzjoni ambjentali addizzjonali.

Bl-istess mod, jista’ jkun meħtieġ li jitqiesu aspetti tekniċi u/jew proprjetajiet fiżiċi rilevanti tal-prodott fl-ambitu. Dawn l-aspetti għandhom jiġu rrapportati bħala informazzjoni teknika addizzjonali.

3.2.4.1. Informazzjoni ambjentali addizzjonali

L-informazzjoni ambjentali addizzjonali għandha tkun:

(a) F’konformità mal-leġiżlazzjoni rilevanti, pereżempju d-Direttiva dwar Prattiċi Kummerċjali Żleali (UCPD) ( 15 ) u l-gwida relatata;

(b) Rilevanti għall-prodott jew għall-kategorija tal-prodott partikolari;

(c) Addizzjonali għall-kategoriji tal-impatt tal-EF: l-informazzjoni ambjentali addizzjonali ma għandhiex tirrifletti l-istess kategoriji tal-impatt tal-EF jew kategoriji simili, ma għandhiex tissostitwixxi l-mudelli ta’ karatterizzazzjoni tal-kategoriji tal-impatt tal-EF u ma għandhiex tirrapporta r-riżultati ta’ fatturi ġodda ta’ karatterizzazzjoni (CFs) miżjuda mal-kategoriji tal-impatt tal-EF.

Il-mudelli ta’ sostenn għal din l-informazzjoni addizzjonali għandhom jiġu referenzjati u dokumentati b’mod ċar flimkien mal-indikaturi korrispondenti. Pereżempju, l-impatti fuq il-bijodiversità minħabba tibdil fl-użu tal-art jistgħu jseħħu b’rabta ma’ sit jew attività speċifiċi. Dan jista’ jirrikjedi l-applikazzjoni ta’ kategoriji addizzjonali tal-impatt li ma humiex inklużi fost il-kategoriji tal-impatt tal-EF, jew saħansitra deskrizzjonijiet kwalitattivi addizzjonali, fejn l-impatti jistgħu ma jkunux marbuta mal-katina tal-provvista tal-prodott b’mod kwantitattiv. Tali metodi addizzjonali jenħtieġ li jitqiesu bħala komplementari għall-kategoriji tal-impatt tal-EF.

L-informazzjoni ambjentali addizzjonali għandha tkun relatata biss ma’ aspetti ambjentali. L-informazzjoni u l-istruzzjonijiet, pereżempju l-iskedi ta’ sikurezza tal-prodott li ma jkunux relatati mal-prestazzjoni ambjentali tal-prodott, ma għandhomx ikunu parti mill-informazzjoni ambjentali addizzjonali.

L-informazzjoni ambjentali addizzjonali tista’ tinkludi:

(a) Informazzjoni dwar l-impatti lokali/speċifiċi għas-sit;

(b) Kumpensi;

(c) Indikaturi ambjentali jew indikaturi tar-responsabbiltà għall-prodott (eż. skont l-Inizjattiva ta’ Rapportar Globali (GRI));

(d) Għall-valutazzjonijiet "minn grada għall-oħra", l-għadd ta’ speċijiet tal-Lista l-Ħamra tal-IUCN (Unjoni Internazzjonali għall-Konservazzjoni tan-Natura u tar-Riżorsi Naturali) u speċijiet tal-lista ta’ konservazzjoni nazzjonali b’ħabitats f’żoni affettwati mill-operazzjonijiet, skont il-livell ta’ riskju ta’ estinzjoni;

(e) Deskrizzjoni tal-impatti sinifikanti tal-attivitajiet, tal-prodotti u tas-servizzi fuq il-bijodiversità f’żoni protetti u f’żoni b’valur għoli ta’ bijodiversità barra miż-żoni protetti;

(f) L-impatti tal-istorbju;

(g) Informazzjoni ambjentali oħra meqjusa rilevanti fl-ambitu tal-istudju dwar il-PEF.

Bijodiversità

Il-metodu tal-PEF ma jinkludi l-ebda kategorija tal-impatt bl-isem ta’ “bijodiversità”, billi attwalment ma hemm l-ebda kunsens internazzjonali dwar metodu tal-LCIA li jaqbad dak l-impatt. Madankollu, il-metodu tal-PEF jinkludi mill-anqas tmien kategoriji tal-impatt li għandhom effett fuq il-bijodiversità (jiġifieri, it-tibdil fil-klima, l-ewtrofikazzjoni (akkwatika tal-ilma ħelu), l-ewtrofikazzjoni (akkwatika tal-baħar), l-ewtrofikazzjoni (terrestri), l-aċidifikazzjoni, l-użu tal-ilma, l-użu tal-art, l-ekotossiċità tal-ilma ħelu).

Meta titqies ir-rilevanza għolja tal-bijodiversità għal bosta gruppi ta’ prodotti, kull studju dwar il-PEF għandu jispjega jekk il-bijodiversità hijiex rilevanti għall-prodott fl-ambitu. Jekk dan ikun il-każ, l-utent tal-metodu tal-PEF għandu jinkludi indikaturi tal-bijodiversità taħt l-informazzjoni ambjentali addizzjonali.

L-għażliet li ġejjin jistgħu jintużaw biex ikopru l-bijodiversità:

(a) l-espressjoni tal-impatt (evitat) fuq il-bijodiversità bħala l-perċentwal ta’ materjal li jiġi minn ekosistemi li ġew ġestiti biex jinżammu jew jittejbu l-kundizzjonijiet għall-bijodiversità, kif muri mill-monitoraġġ u r-rapportar regolari tal-livelli u ż-żidiet jew it-telf tal-bijodiversità (eż. telf ta’ anqas minn 15 % tar-rikkezza tal-ispeċijiet minħabba disturb – għalkemm l-istudji dwar il-PEF jistgħu jistabbilixxu l-livell ta’ telf tagħhom stess, jekk ikunu jistgħu jagħmlu argument konvinċenti għalih u ma jmurx kontra PEFCR eżistenti rilevanti). Il-valutazzjoni jenħtieġ li tirreferi għal materjali li jispiċċaw fil-prodotti finali u għal materjali li jkunu ntużaw matul il-proċess tal-produzzjoni. Pereżempju, il-faħam li jintuża fil-proċess tal-produzzjoni tal-azzar, jew is-sojja li tintuża għall-għalf tal-baqar li jipproduċu l-ħalib, eċċ.

(b) Barra minn hekk, biex jiġi rrappurtat il-perċentwal ta’ tali materjali li għalihom ma tkun tista’ tinstab l-ebda informazzjoni dwar il-katina tal-kustodja jew it-traċċabbiltà.

(c) Biex tintuża sistema ta’ ċertifikazzjoni bħala proxy. L-utent tal-metodu tal-PEF jenħtieġ li jiddetermina liema skemi ta’ ċertifikazzjoni jipprovdu biżżejjed evidenza biex tiġi żgurata ż-żamma tal-bijodiversità u jiddeskrivi l-kriterji użati.

L-utent tal-metodu tal-PEF jista’ jagħżel indikaturi rilevanti oħra biex ikopru l-impatti tal-prodott fuq il-bijodiversità. L-istudju dwar il-PEF għandu jimmotiva l-għażla u jiddeskrivi l-metodoloġija magħżula.

3.2.4.2. Informazzjoni teknika addizzjonali

L-informazzjoni teknika addizzjonali tista’ tinkludi (lista mhux eżawrjenti):

(a) Data dwar il-lista tal-materjali;

(b) Informazzjoni dwar iż-żarmar riversibbli, il-faċilità ta’ assemblaġġ, it-tiswija u informazzjoni oħra relatata mal-ekonomija ċirkolari;

(c) Informazzjoni dwar l-użu ta’ sustanzi perikolużi;

(d) Informazzjoni dwar ir-rimi ta’ skart perikoluż/mhux perikoluż;

(e) Informazzjoni dwar il-konsum tal-enerġija;

(f) Parametri tekniċi, bħall-użu ta’: enerġija rinnovabbli meta mqabbla ma’ enerġija mhux rinnovabbli; fjuwils rinnovabbli meta mqabbla ma’ fjuwils mhux rinnovabbli; materjali sekondarji; riżorsi tal-ilma ħelu;

(g) Il-piż totali tal-iskart skont it-tip u l-metodu tar-rimi;

(h) Il-piż tal-iskart ittrasportat, importat, esportat, jew ittrattat meqjus perikoluż skont it-termini tal-Annessi I, II, III, u VIII tal-Konvenzjoni ta’ Basel ( 16 ), u l-perċentwal tal-iskart ittrasportat li jiġi spedit internazzjonalment;

(i) Informazzjoni u data relatati mal-unità funzjonali u l-prestazzjoni teknika tal-prodott.

(j) Informazzjoni dwar il-bijodegradabbiltà u l-kompostabbiltà;

Meta l-prodott fl-ambitu jkun prodott intermedju, l-informazzjoni teknika addizzjonali għandha tinkludi:

(a) Il-kontenut ta’ karbonju bijoġeniku fil-grada tal-fabbrika (kontenut fiżiku u kontenut allokat);

(b) Il-kontenut riċiklat (R1);

(c) Ir-riżultati b’valuri A speċifiċi għall-applikazzjoni tal-formula tal-impronta ċirkolari (CFF), jekk rilevanti.

3.2.5. Suppożizzjonijiet/limitazzjonijiet

Fl-istudji dwar il-PEF, jistgħu jinħolqu diversi limitazzjonijiet fuq it-twettiq tal-analiżi u għalhekk jeħtieġ li jsiru suppożizzjonijiet. Il-limitazzjonijiet (eż. lakuni fid-data) u s-suppożizzjonijiet kollha għandhom jiġu rrapportati b’mod trasparenti.

4. Inventarju taċ-ċiklu tal-ħajja

Għandu jiġi kkompilat inventarju tal-inputs u l-outputs kollha tal-materjali, tal-enerġija u tal-iskart u tal-emissjonijiet kollha fl-arja, fl-ilma u fil-ħamrija għall-katina tal-provvista tal-prodotti bħala bażi għall-immudellar tal-PEF.

Ir-rekwiżiti dettaljati tad-data u r-rekwiżiti tal-kwalità huma deskritti fit-taqsima 4.6.

L-inventarju taċ-ċiklu tal-ħajja (LCI) għandu jadotta l-klassifikazzjoni li ġejja tal-flussi inklużi:

1) flussi elementari;

2) flussi mhux elementari (jew kumplessi) (eż. flussi ta’ prodotti jew skart).

Fi ħdan l-istudju dwar il-PEF, il-flussi mhux elementari kollha fl-LCI għandhom jiġu mmudellati sal-livell tal-flussi elementari, minbarra l-fluss ta’ prodotti għall-prodott fl-ambitu. Pereżempju, il-flussi tal-iskart ma għandhomx jiġu inklużi biss fl-istudju bħala kg ta’ skart domestiku jew ta’ skart perikoluż, iżda għandhom jiġu mmudellati sal-istadju tal-emissjonijiet fl-ilma, fl-arja u fil-ħamrija, mit-trattament tal-iskart solidu. Għalhekk, l-immudellar tal-LCI jkun komplut biss meta l-flussi mhux elementari kollha jiġu espressi bħala flussi elementari. Għalhekk, is-sett tad-data tal-LCI tal-istudju dwar il-PEF għandu jkun fih biss flussi elementari, minbarra l-fluss ta’ prodotti għall-prodott fl-ambitu.

4.1. Stadju ta’ skrinjar

Skrinjar inizjali tal-LCI – l-“istadju ta’ skrinjar” – jista’ jitwettaq minħabba li dan jgħin biex jiġu ffokati l-attivitajiet tal-ġbir tad-data u l-prijoritajiet tal-kwalità tad-data. Stadju ta’ skrinjar għandu jinkludi l-fażi tal-LCIA u jirriżulta f’aktar irfinar iterattiv għall-mudell taċ-ċiklu tal-ħajja għall-prodott fl-ambitu, hekk kif issir disponibbli aktar informazzjoni. Fi ħdan stadju ta’ skrinjar, ma huwa permess l-ebda limitu u tista’ tintuża data primarja jew sekondarja faċilment disponibbli, li tissodisfa r-rekwiżiti tal-kwalità tad-data sa fejn ikun possibbli (kif definit fit-taqsima 4.6). Ladarba jitwettaq l-iskrinjar, is-settings inizjali tal-ambitu jistgħu jiġu rfinati.

4.2 Stadji taċ-ċiklu tal-ħajja

Bħala minimu, l-istadji prestabbiliti taċ-ċiklu tal-ħajja fi studju dwar il-PEF għandhom ikunu:

1) l-akkwist u l-ipproċessar minn qabel tal-materja prima (inkluża l-produzzjoni tal-partijiet u l-komponenti);

2) il-manifattura (il-produzzjoni tal-prodott ewlieni);

3) id-distribuzzjoni (id-distribuzzjoni u l-ħżin tal-prodott);

4) l-użu;

5) tmiem il-ħajja (inkluż l-irkupru jew ir-riċiklaġġ tal-prodott).

Jekk jintuża isem differenti għal kwalunkwe wieħed minn dawn l-istadji prestabbiliti, l-utent għandu jispeċifika liema stadju prestabbilit jikkorrispondi għalih.

Jekk ikun hemm ħtieġa valida li jsir dan, l-utent tal-metodu tal-PEF jista’ jiddeċiedi li jaqsam jew iżid l-istadji taċ-ċiklu tal-ħajja. Ir-raġuni(jiet) għal dan għandhom jiġu stabbiliti fir-rapport dwar il-PEF. Pereżempju, l-istadju taċ-ċiklu tal-ħajja “Akkwist u ipproċessar minn qabel tal-materja prima” jista’ jinqasam f’“Akkwist tal-materja prima”, “Ipproċessar minn qabel”, u “Trasport mill-fornitur tal-materja prima”.

Għall-prodotti intermedji, għandhom jiġu esklużi l-istadji taċ-ċiklu tal-ħajja li ġejjin:

1) id-distribuzzjoni (huma permessi eċċezzjonijiet ġustifikati);

2) l-użu;

3) tmiem il-ħajja (inkluż l-irkupru / riċiklaġġ tal-prodott)

4.2.1. Akkwist u pproċessar minn qabel tal-materja prima

Dan l-istadju taċ-ċiklu tal-ħajja jibda meta r-riżorsi jiġu estratti min-natura, u jintemm meta l-komponenti tal-prodott jidħlu (mill-grada ta’) il-faċilità ta’ produzzjoni tal-prodott. Eżempji ta’ proċessi li jistgħu jseħħu f’dan l-istadju jinkludu:

1) it-tħaffir fil-minjieri u l-estrazzjoni tar-riżorsi;

2) l-ipproċessar minn qabel tal-inputs materjali kollha għall-prodott fl-ambitu, inklużi l-materjali riċiklabbli;

3) l-attivitajiet agrikoli u tal-forestrija;

4) it-trasport fi ħdan u bejn il-faċilitajiet ta’ estrazzjoni u tal-ipproċessar minn qabel, u lejn il-faċilità tal-produzzjoni.

Il-produzzjoni tal-imballaġġ għandha tiġi mmudellata bħala parti mill-istadju taċ-ċiklu tal-ħajja tal-“Akkwist u l-ipproċessar minn qabel tal-materja prima”.

4.2.2. Manifattura

L-istadju tal-produzzjoni jibda meta l-komponenti tal-prodott jidħlu fis-sit tal-produzzjoni, u jispiċċa meta l-prodott lest iħalli l-faċilità tal-produzzjoni. Eżempji ta’ attivitajiet relatati mal-produzzjoni jinkludu:

1) l-ipproċessar kimiku;

2) il-manifattura;

3) it-trasport ta’ prodotti nofshom lesti bejn il-proċessi tal-manifattura;

4) l-immuntar tal-komponenti tal-materjali.

L-iskart tal-prodotti użati matul il-manifattura għandu jiġi inkluż fl-immudellar għall-istadju tal-manifattura. Il-formula tal-impronta ċirkolari (it-taqsima 4.4.8) għandha tiġi applikata għal dan l-iskart.

4.2.3. Distribuzzjoni

Il-prodotti jiġu distribwiti lill-utenti u jistgħu jinħażnu f’diversi punti tul il-katina tal-provvista. L-istadju tad-distribuzzjoni jinkludi t-trasport mill-grada tal-fabbrika sal-maħżen/bejgħ bl-imnut, il-ħżin fil-maħżen/bejgħ bl-imnut u t-trasport mill-maħżen/bejgħ bl-imnut lejn id-dar tal-konsumatur.

Eżempji tal-proċessi li għandhom jiġu inklużi:

1) l-inputs tal-enerġija għat-tidwil u t-tisħin tal-maħżen;

2) l-użu tar-refriġeranti fl-imħażen u fil-vetturi tat-trasport;

3) l-użu tal-fjuwil mill-vetturi;

4) it-toroq u t-trakkijiet.

L-iskart mill-prodotti użati matul id-distribuzzjoni u l-ħżin għandu jiġi inkluż fl-immudellar. Il-formula tal-impronta ċirkolari (it-taqsima 4.4.8) għandha tiġi applikata għal dan l-iskart, u r-riżultati għandhom jiġu kkunsidrati fl-istadju tad-distribuzzjoni.

Ir-rati ta’ telf prestabbiliti għal kull tip ta’ prodott matul id-distribuzzjoni u għand il-konsumatur huma pprovduti fil-parti F tal-Anness II u għandhom jintużaw jekk ma tkun disponibbli l-ebda informazzjoni speċifika. Ir-regoli tal-allokazzjoni dwar il-konsum tal-enerġija waqt il-ħżin huma ppreżentati fit-taqsima 4.4.5. Għat-trasport, ara t-taqsima 4.4.3.

4.2.4. Użu

L-istadju tal-użu jiddeskrivi kif il-prodott ikun mistenni li jintuża mill-utent finali (eż. il-konsumatur). Dan l-istadju jibda fil-mument li l-utent finali juża l-prodott sakemm iħalli l-post tal-użu tiegħu u jidħol fl-istadju ta’ tmiem il-ħajja tiegħu (EoL) (eż. ir-riċiklaġġ jew it-trattament finali).

L-istadju tal-użu jinkludi l-attivitajiet u l-prodotti kollha li huma meħtieġa għall-użu xieraq tal-prodott (jiġifieri biex jiġi żgurat li jwettaq il-funzjoni oriġinali tiegħu tul il-ħajja tiegħu). L-iskart iġġenerat mill-użu tal-prodott, bħall-iskart tal-ikel u l-imballaġġ primarju t